text:
Tikukondwa Para Tikugwira Ntchito na Yehova
“Pakugwira ntchito pamoza na iyo, tikumuŵeyaniso kuti muleke kuzomera lusungu lukuru lwa Chiuta na kuwinda chilato chake.”
SUMU: 75, 74
1. Chifukwa wuli Yehova wakugwiliskira ntchito ŵanji?
YEHOVA ngwapachanya chomene. Iyo ndiyo wali kulenga chilichose, ndipo wali na mahara ndiposo nkhongono zinandi chomene. Yobu wakati wamanya fundo iyi, wakayowoya kuti: “Sono namanya kuti mungachita vinthu vyose, nakuti chilichose icho mungaghanaghana, palije icho mungatondeka kuchita.” (Yobu 42:2) Payekha Yehova wangachita chilichose icho wakukhumba. Kweni chifukwa cha chitemwa, wakugwiliskira ntchito ŵanji pakufiska khumbo lake.
2. Kasi Yesu wakagwira ntchito wuli na awiske?
2 Chiuta wakalenga Yesu pambere wandalenge chilichose. Pamasinda, Yehova wakamba kugwira ntchito na Yesu pakulenga vinthu vinyake vyose. (Yoh. 1:1-3, 18) Pakuyowoya za Yesu, mpositole Paulosi wakalemba kuti: “Vinthu vinyake vyose vikalengeka kuchanya na pa charu chapasi kwizira mwa iyo, vinthu vyakuwoneka na vinthu vyambura kuwoneka, kwali ni vitengo, maufumu, maboma panji mazaza. Vinthu vinyake vyose vikalengeka kwizira mwa iyo.” (Kol. 1:15-17) Yehova wakuchindika mwana wake, lekani wakagwiranga nayo ntchito yakulenga vinthu vinyake vyose, kweniso lekani wakutiphalira za mulimo wakuzirwa uwo wali kupa mwana wake.
3. Kasi Yehova wakamupa mulimo wuli Adamu, ndipo chifukwa wuli?
3 Yehova wakambaso kugwira ntchito na ŵanthu. Mwachiyelezgero, wakatuma Adamu kuti wathye mazina vinyama. (Gen. 2:19, 20) Adamu wakakondwa chomene kuchita mulimo uwu. Nyama yiliyose wakayipanga zina kuyana na vyakuchita vyake. Yehova ndiyo wakalenga vinyama vyose, nakuti wakhumbenge mphanyi wakathya yekha mazina. Kweni Yehova wakatuma Adamu kuti wathye mazina vinyama chifukwa wakamutemwanga. Yehova wakapaso Adamu mulimo unyake wakuti wasanuzge paradiso pa charu chapasi. (Gen. 1:27, 28) Chachitima ntchakuti Adamu wakaleka kugwira ntchito na Chiuta, ndipo vyakulondezgapo vyake ghakaŵa masuzgo pa iyo na ŵanthu wose.
4. Kasi ŵateŵeti ŵanyake ŵakagwira ntchito wuli pakufiska khumbo la Yehova?
4 Pamasinda, Yehova wakagwiraso ntchito na ŵanthu ŵanyake. Nowa wakapanga chingalaŵa icho iyo na mbumba yake ŵakaponeramo mu nyengo ya chigumula. Mozesi wakafumiska Ŵaisrayeli ku Eguputo. Joshuwa wakanjizga Ŵaisrayeli mu Charu cha Layizgano. Solomoni wakazenga tempile mu Yerusalemu. Mariya wakababa Yesu. Ŵateŵeti aŵa na ŵanyake, ŵakagwira ntchito na Yehova pakufiska khumbo lake.
5. Kasi Yehova watipa mulimo wuli, ndipo chifukwa wuli ni mwaŵi kuchitako mulimo uwu? (Wonani chithuzi chakwamba.)
5 Mazuŵa ghano, nase tikugwira ntchito na Yehova pakukhozgera Ufumu wake. Tingateŵetera Yehova munthowa zinandi. Nangauli tose tingateŵetera Yehova mwakuyana yayi, kweni tose tingapharazga makani ghawemi gha Ufumu. Yehova wakhumbenge, wate wachitenge yekha ntchito iyi. Iyo wate wapharazgenge yekha mwakudunjika kufuma kuchanya. Nyengo yinyake Yesu wakati Yehova wangatuma malibwe kuti ghapharazge vya Ufumu wake. (Luka 19:37-40) Kweni Yehova wasankha ise kuti tiŵe “ŵantchito ŵanyake.” (1 Kor. 3:9) Paulosi wakati: “Pakugwira ntchito pamoza na iyo, tikumuŵeyaniso kuti muleke kuzomera lusungu lukuru lwa Chiuta na kuwinda chilato chake.” (2 Kor. 6:1) Tikukondwa chomene para tikugwira ntchito na Yehova. Chifukwa wuli tikukondwa kugwira ntchito na Yehova?
KUGWIRA NTCHITO NA CHIUTA KUKUTIPA CHIMWEMWE
6. Kasi Yesu wakajipulika wuli kugwira ntchito na Yehova?
6 Para tikugwira ntchito na Chiuta tikuŵa ŵakukondwa. Pambere Yesu wandize pa charu chapasi, wakati: “Yehova wakanipanga nga nkhwamba kwa nthowa zake, . . . Ine nkhaŵa pafupi nayo nga ni misiri, wakakondwanga nane zuŵa na zuŵa, nane nkhakondwanga pamaso pake nyengo zose.” (Zinth. 8:22, 30) Yesu wakakondwanga kugwira ntchito na Yehova. Wakakondwanga chifukwa wakachitanga khumbo la awiske kweniso wakamanyanga kuti ŵakumutemwa. Kasi nase tikukondwa kugwira ntchito na Yehova?
7. Kasi ntchito yakupharazga yikutipa wuli chimwemwe?
7 Yesu wakati tikuŵa ŵakukondwa para tikupeleka na kupokera. (Mil. 20:35) Tikakondwa apo tikapokeranga unenesko. Kweniso tikukondwa para tikupeleka panji kuti kusambizga ŵanyithu unenesko. Tikukondwa kuwona ŵanthu awo tikuŵapharazgira ŵakupulikiska ivyo Baibolo likusambizga na kwamba kuteŵetera Yehova. Kweniso tikukondwa chomene para ŵanthu ŵakusintha nkharo yawo. Ntchito yakupharazga njakuzirwa chomene, ndipo palije ntchito yinyake iyo yingatipa chimwemwe kuluska iyi. Ntchito yakupharazga yikovwira ŵanthu kuŵa paubwezi na Chiuta ndiposo kuti ŵazakasange umoyo wamuyirayira.
8. Kasi ŵanyake ŵayowoya vichi chifukwa chakugwira ntchito na Yehova?
8 Tikukondwa para tikovwira ŵanthu kuŵa paubwezi na Yehova, kweniso tikumanya kuti ntchito iyi yikukondweska Chiuta. (Ŵazgani 1 Ŵakorinte 15:58.) Marco wa ku Italy, wakati: “Ndine wakukondwa chomene chifukwa nkhuteŵetera Yehova na mtima wane wose ndipo nkhumanya kuti waluwenge chara ivyo nkhumuchitira.” Franco uyo wakuteŵeteraso ku Italy nayo wakati: “Zuŵa lililose Yehova wakutikumbuska kuti wakutitemwa ndipo kuti ntchito iyo tikuchita njakuzirwa chomene kwa iyo, nangauli taŵeneko tingawona nga tikuphyoka pawaka. Fundo iyi yikunovwira para nkhugwira ntchito na Chiuta.”
TIKUKHOZGA UBWEZI NA CHIUTA NDIPOSO ŴANYITHU
9. Chifukwa wuli Yesu na awiske ŵakaŵa ŵakukolerana?
9 Para tikugwira ntchito na ŵanthu awo tikuŵatemwa, tikukhozga ubwezi withu ndiposo tikuŵamanya makora. Tikumanya ivyo ŵakukhumba kuchita pakuteŵetera Chiuta. Yesu wakagwira ntchito na Yehova kwa vyaka vinandi chomene, lekani ubwezi wawo ukaŵa wakukhora. Yesu wakati: “Ine na Adada tili ŵamoza.” (Yoh. 10:30) Yesu na awiske ŵakaŵa ŵakukolerana, ndipo nyengo zose ŵakakondwanga kugwira ntchito lumoza.
10. Kasi ntchito yakupharazga yikutovwira wuli kusendelera kwa Chiuta na ŵanyithu?
10 Yesu wakalomba Yehova kuti wavikilire ŵasambiri ŵake. Chifukwa wuli? Yesu wakati: “Mwakuti ŵaŵenge ŵamoza umo ise tiliri ŵamoza.” (Yoh. 17:11) Mikhaliro ya Chiuta tikuyimanya makora para tikupulikira malango ghake ndiposo para tikupharazga. Tikumanya kuzirwa kwa kugomezga Yehova na kulondezga fundo zake. Para tikusendelera kwa Chiuta nayo wakusendelera kwa ise. (Ŵazgani Yakobe 4:8.) Tikusendeleraso ku ŵabali ŵithu chifukwa tose tikusuzgikira lumoza mu charu ichi, kweniso tili na khumbo limoza la kuteŵetera Chiuta. Enya, tikugwilira lumoza ntchito yakupharazga, tikukondwa lumoza, na kuzizipizga lumoza. Mudumbu Octavia wa ku Britain, wakati: “Kugwira ntchito na Yehova kwanovwira kukhozga ubwezi na Ŵakhristu ŵanyane, chifukwa tose tikuteŵetera Chiuta.” Kasi nase ndimo tikujipulikira? Tikuŵatemwa chomene ŵanyithu para tikuwona kuti wakulimbikira kuteŵetera Yehova.
11. Kasi ubwezi withu na Chiuta kweniso ŵanyithu uzamuŵa wuli mu charu chiphya?
11 Ubwezi withu na Chiuta ndiposo Ŵakhristu ŵanyithu uzamukhora chomene mu charu chiphya. Ntchito yiliyose iyo tizamugwira yizamuŵa yakukondweska. Tizamupokelera ŵanyithu awo ŵali kufwa na kuŵasambizga nthowa za Yehova. Tizamugwiraso ntchito yakuzgora charu kuŵa paradiso. Mu Ufumu wa Khristu, tizamuŵa ŵakukondwa chomene kugwira ntchito na ŵanyithu, kweniso tizamuŵa ŵarunji. Ŵanthu wose ŵazamuŵa paubwezi na Yehova kweniso yumoza na munyake. Pa nyengo iyi, waliyose wazamuŵa wakukondwa chomene chifukwa Yehova ‘wazamukhorweska chamoyo chilichose.’
TIKUVIKILIRIKA
12. Kasi ntchito yakupharazga yikutivikilira wuli?
12 Tikwenera kuvikilira ubwezi withu na Yehova. Pakuti tikukhala mu charu cha Satana kweniso ndise ŵambura kufikapo, ntchipusu chomene kutolera makhaliro gha charu. Vili nga ni para tikuskamba mu mlonga ndipo maji ghakutiguzira uko ise tindakhumbe. Para maji ghakutiguza, tikulimbikira kuti ghaleke kutitolera uko ise tindakhumbe. Mwakuyana waka, tikwenera kuŵa maso kuti tileke kuyeyeka na charu cha Satana. Kasi ntchito yakupharazga yikutivikilira wuli? Para tikupharazga, maghanoghano ghithu ghakuŵa pa vinthu vyauzimu ndipo chipulikano chithu chikukhora. (Fil. 4:8) Ntchito yakupharazga yikukhozga chipulikano chithu chifukwa yikutikumbuska ivyo Yehova walayizga ndiposo malango ghake. Yikutovwiraso kuti tilutilire kuŵa maso mwauzimu.
13. Kasi mubali munyake wakati ntchito yakupharazga yamovwira wuli?
13 Para tikulimbikira kupharazga, kusambira mazgu gha Chiuta, na kovwira ŵanji mu mpingo, tikuŵa ŵakuvikilirika chifukwa vikutovwira kuti tileke kughanaghanira waka za masuzgo ghithu. Joel, uyo wakukhala ku Australia, wakati: “Ntchito yakupharazga yikunovwira kumanya ivyo vikuchitika mu charu. Yikunikumbuska masuzgo agho ŵanthu ŵakukumana nawo, kweniso vitumbiko ivyo nasanga chifukwa chakulondezga fundo za mu Baibolo. Ntchito yakupharazga yanovwira kuti niŵe wakujiyuyura, nithembenge Yehova ndiposo ŵabali na ŵadumbu.”
14. Kasi pali ukaboni wuli wakuti Yehova wakutovwira na mzimu wake?
14 Ntchito yakupharazga yikutovwira kumanya kuti Yehova wakutovwira na mzimu wake. Tiyelezgere kuti mukugwira ntchito yakupelekera buledi. Mukupokera malipiro yayi, ndipo mukugwiliskira ntchito ndalama zinu pakuchita ntchito iyi. Ŵanthu ŵanandi ŵakutemwa yayi buledi linu ndipo ŵanji ŵakumutinkhani chifukwa chakuti mukuŵanyamulira buledi. Kasi mungalutilira kuchita ntchito yanthena? Ntchakuwonekerathu kuti mungagongowa na kuyileka. Para tikupharazga napo, tikugwiliskira ntchito nyengo na ndalama zithu. Kweniso ŵanthu ŵanandi ŵakutitinkha chifukwa tikuŵapharazgira. Ŵanji ŵakutiseka, kutikalipira, na kutinyoza. Ndipouli, tikugongowa na kuleka kupharazga yayi. Uwu mbukaboni wakuti Yehova wakutovwira na mzimu wake.
TIKUTEMWA YEHOVA NA ŴANYITHU
15. Kasi ntchito yakupharazga yikukolerana wuli na khumbo la Yehova?
15 Kasi ntchito yakupharazga yikukolerana wuli na khumbo la Yehova? Yehova wakakhumbanga kuti ŵanthu ŵakhalenge kwamuyirayira, ndipo khumbo lake lindasinthe. (Yes. 55:11) Yehova wali kunozga nthowa kuti watiwombore ku kwananga na nyifwa. Wakatuma Yesu kuti wazakapeleke umoyo wake kuŵa sembe. Kuti ŵanthu ŵasange chandulo na sembe iyi, ŵakwenera kupulikira Chiuta. Lekani Yesu wakasambizganga ŵanthu ivyo Chiuta wakukhumba kuti ŵachitenge. Yesu wakatuma ŵasambiri ŵake kuti nawo ŵapharazgenge. Para tikupharazga na kovwira ŵanthu kuŵa paubwezi na Yehova, ndikuti tikukolerana na khumbo la Yehova lakuwombora ŵanthu ku kwananga na nyifwa.
16. Kasi para tikupharazga tikulongora vichi?
16 Para tikovwira ŵanthu kuti ŵasange nthowa yakuya ku umoyo wamuyirayira, tikulongora kuti tikutemwa Yehova kweniso ŵanyithu. Khumbo la Yehova “ndakuti ŵanthu ŵa mitundu yose ŵamanye makora unenesko na kuponoskeka.” (1 Tim. 2:4) Mufarisi munyake wakafumba Yesu kuti, kasi dango likuru chomene mu malango ni ndi? Yesu wakazgora kuti: “‘Utemwenge Yehova Chiuta wako na mtima wako wose na umoyo wako wose na maghanoghano ghako ghose.’ Ili ndilo ni dango likuru chomene na lakwamba. Lachiŵiri, lakuyanako nalo ni ili: ‘Utemwenge mzengezgani wako nga umo ukujitemwera wamwene.’” (Mat. 22:37-39) Para tikupharazga ndikuti tikupulikira malango agha.
17. Kasi mukujipulika wuli para mukupharazga makani ghawemi?
17 Tikuwonga chomene kuti Yehova watipa ntchito yakupharazga iyo yikutovwira kuŵa ŵakukondwa, kuŵa paubwezi na iyo ndiposo ŵanyithu, kweniso yikutivikilira mwauzimu. Para tikuchita ntchito iyi tikulongora kuti tikutemwa Chiuta ndiposo ŵanyithu. Yehova wali na ŵateŵeti ŵanandi pa charu chapasi. Kwali ndise ŵalara panji ŵana, ŵasambazi panji ŵakavu, ŵankhongono panji ŵakunyotwa, tose tikuyezgayezga kupharazga na mtima withu wose. Nase tikujipulika nga ni Chantel wa ku France, uyo wakati: “Chiuta wakukondwa, uyo ni Mlengi wa vyose, wakuniphalira kuti: ‘Lutanga! Ukayowoye! Ukayowoye kufuma pasi pa mtima m’malo mwa ine. Nakupa nkhongono, Mazgu ghane Baibolo, wovwiri wakufuma ku ŵangelo, ŵabali na ŵadumbu, masambiro, na ulongozgi wa pa nyengo yake.’ Ni mwaŵi ukuru chomene kuchita ivyo Yehova wakukhumba ndiposo kugwira nayo ntchito lumoza!”


c: text/html

text:
Nkhani Nambara 87: Yesu mu Tempele
Awona musepuka wakuyowoya na ŵanalume ŵalara. Ŵanalume aŵa ŵakaŵa ŵasambizgi mu tempele la Ciuta mu Yerusalemu. Ndipo musepuka uyu ni Yesu. Wakura pacoko waka. Pa nyengo iyi wakaŵa na vilimika 12.
Ŵasambizgi aŵa ŵakazizwa comene kuwona kuti Yesu wakamanyanga vinandi vyakukhwaskana na Ciuta na ivyo vili kulembeka mu Baibolo. Kweni kasi nchifukwa wuli Yosefe na Mariya apa palije? Kasi ŵali nkhu? Tiye tiwone.
Cilimika cilicose Yosefe wakalutanga na mbumba yake ku Yerusalemu kukacita ciphikiro capadera ca Paska. Ni ulendo utali kufuma ku Nazarete kuluta ku Yerusalemu. Palije uyo wakaŵa na galimoto panji njinga. Pa nyengo yira kukaŵavya vinthu ivi. Ŵanthu ŵanandi ŵakacitanga kwenda pasi, ndipo kukaŵatoleranga pafupifupi mazuŵa ghatatu kuti ŵafike ku Yerusalemu.
Pa nyengo iyi Yosefe wakaŵa na ŵana ŵanyake. Ntheura pakaŵaso ŵanung’una na ŵadumbu ŵa Yesu ŵakuti waŵapwelelere. Pa cilimika ici Yosefe na Mariya ŵakanyamuka na ŵana ŵawo pa ulendo wawo utali wakuwelera kukaya ku Nazarete. Iwo ŵakaghanaghana kuti Yesu wali mu wumba. Kweni ŵati ŵendapo kwa zuŵa lumoza, Yesu wakawoneka yayi. Ŵakamba kumupenja mu ŵabali na ŵabwezi ŵawo, kweni wakaŵa na iwo yayi! Ntheura ŵakawelera ku Yerusalemu kukamupenja.
Paumaliro pake ŵakamusanga wali na ŵasambizgi. Wakategherezganga na kuŵafumba mafumbo. Ndipo ŵanthu wose ŵakazizwa na vinjeru vya Yesu. Mariya wakati: ‘Wa mwana, kasi wacitiraci nase nthena? Ŵadada ŵako na ine taŵa ŵakwenjerwa comene kukupenja.’
‘Kasi mwanipenjerangaci?’ Yesu wakazgora ntheura. ‘Kasi mukamanyanga yayi kuti nkhwenera kuŵa mu nyumba ya Ŵadada?’
Enya, Yesu wakatemwa kuŵa uko wangasambira za Ciuta. Kasi umu ndimo nase tikwenera kucitira yayi? Kukaya kwake ku Nazarete, Yesu wakalutanga ku maungano kukasopa sabata yiliyose. Cifukwa cakuti wakategherezganga nyengo zose, wakasambira vinthu vinandi kufuma mu Baibolo. Tiye nase tiŵe nga ni Yesu na kulondezga ciyelezgero cake.
Luka 2:41-52; Mateyu 13:53-56.
Mafumbo
- Kasi pa cithuzithuzi ici Yesu wali na vilimika vilinga, ndipo wali nkhu?
- Kasi Yosefe wakalutanga nkhu na mbumba yake cilimika cilicose?
- Zuŵa linyake apo ŵakaŵa pa ulendo wakuwelera ku kukaya kwawo, cifukwa wuli Yosefe na Mariya ŵakaweleraso ku Yerusalemu?
- Kasi Mariya na Yosefe ŵakamusanga nkhu Yesu, ndipo ŵanthu ŵakazizwa na vici?
- Kasi Yesu wakaŵazgora wuli amama ŵake, a Mariya?
- Kasi tingacita wuli kuti tiŵe nga ni Yesu pa kusambira za Ciuta?
Mafumbo ghanyake
- Ŵazgani Luka 2:41-52.
Nangauli Dango likakhumbanga kuti ŵanalume pera ndiwo ŵasangikengepo pa ungano wa pa cilimika, kasi ni ciyelezgero wuli ico Yosefe na Mariya ŵakupeleka ku ŵapapi mazuŵa ghano? (Luka 2:41; Dute. 16:16; 31:12; Zinth. 22:6)
Kasi Yesu wakalongora ciyelezgero wuli ku ŵana ŵa lero ca kujilambika ku ŵapapi? (Luka 2:51; Dute. 5:16; Zinth. 23:22; Kol. 3:20)
- Ŵazgani Mateyu 13:53-56.
Kasi mazina ghanayi gha ŵanung’una ŵa Yesu agho ghakuzunulika mu Baibolo ni nga, ndipo ŵaŵiri ŵa iwo ŵakawovwira wuli mpingo Wacikhristu? (Mat. 13:55; Mil. 12:17; 15:6, 13; 21:18; Gal. 1:19; Yak. 1:1; Yuda 1)
Manyani Vinandi
Yesu Pamoza na Mbumba Yakwake Ŵakaluta ku Yerusalemu
Yosefe na Mariya ŵakasuzgika kuwona kuti Yesu wakusangika yayi, kweni iyo wakazizwa kuti ŵakamanyanga yayi uko wangasangika.

robotstxt: allowed

filter: keep


text:
Mafumbo Agho Baibolo Likuzgora
Chifukwa wuli mu Baibolo muli mauchimi?
Mu Baibolo muli mauchimi ghanandi. Palije munthu uyo wangayowoya ndendende ivyo vizamuchitika kunthazi. Ntheura pakuti mauchimi ghakufiskika mbukaboni wakuti Baibolo ni Mazgu gha Chiuta.—Ŵazgani Joshua 23:14; 2 Petrosi 1:20, 21.
Mauchimi agho ghali kufiskika ghakutovwira kuŵa na chipulikano mwa Chiuta. (Ŵahebere 11:1) Mauchimi agho ghali kufiskika ghakutipaso chigomezgo chakuti Chiuta wazamufiska ivyo wali kulayizga. Ntheura, mauchimi ghakutipa chigomezgo cheneko.—Ŵazgani Salmo 37:29; Ŵaroma 15:4.
Kasi mauchimi gha mu Baibolo ghakutovwira wuli?
Mauchimi ghanyake ghakutichenjezga kuti tichitepo kanthu. Mwachiyelezgero, Ŵakhristu ŵakwambilira ŵakati ŵawona kuti uchimi unyake wafiskika, ŵakafumamo mu Yerusalemu. Pamanyuma, apo msumba ukaparanyikanga chifukwa chakuti ŵanthu ŵanandi ŵakamukana Yesu, Ŵakhristu ŵakaŵa kuti ŵachimbiramo kale mu msumba uwu ndipo ŵakapona.—Ŵazgani Luka 21:20-22.
Mazuŵa ghano, mauchimi agho ghali kufiskika ghakulongora kuti sonosono apa Ufumu wa Chiuta uparanyenge maufumu ghose gha ŵanthu. (Daniel 2:44; Luka 21:31) Ntheura waliyose wakwenera kuchitapo kanthu sono kuti watemweke na Yesu Khristu, Themba ilo Chiuta wali kusora.—Ŵazgani Luka 21:34-36.
Manyani Vinandi
Kasi Ufumu wa Chiuta Ni Vichi?
Chifukwa wuli boma la Chiuta ndapachanya chomene?
Umo Uchimi wa Daniyeli Ukayowoyerathu za Kwiza kwa Mesiya
Vyaka 500 pambere Yesu wandababike, Chiuta wakavumbulira Daniyeli nyengo iyo Mesiya wizirenge. Sambirani vinthu vyakukhwaskana na uchimi uwu


text:
NKHANI YA PA CHIKOPI | NTHOWA 5 ZAKUPWELELERA UMOYO WINU
Nthowa Zakupwelelera Umoyo Winu
PALIJE uyo wakukhumba kulwara. Matenda ghakutangwaniska kweniso ghakumara ndalama. Para mwalwara, mukujipulika makora yayi ndipo mungatondeka kugwira ntchito, kuluta ku sukulu, kusanga ndalama, panji kupwelelera ŵamunyumba yinu. Nyengo zinyake mungakhumbikwira kuti munthu wamupwelelerani na kulipira ndalama zinandi ku chipatala.
Kujivikilira nkhuwemi kuluska kughanaghana kuti para mwalwara ŵachipatala ŵamumuchizgani. Matenda ghanyake mungaghagega yayi. Kweni pali vinyake ivyo mungachita kuti muleke kulwaralwara. Wonani vinthu 5 ivyo mungachita kuti mupwelelere umoyo winu.
1 KANANI UKAZUZI
Madokotala ghakuti, kugeza mu mawoko kukovwira chomene kuti tileke kulwaralwara panji kuthandazga matenda. Para mawoko ghithu ghakhwaska chinthu icho chili na majeremusi, ntchipusu kutora chikhoso usange tikufikinya pa mphuno panji mu maso. Ntheura, nyengo zose tikwenera kugeza mu mawoko kuti tileke kutora matenda. Ŵana ŵakujumpha 2 miliyoni ŵa vyaka 5 kukhilira pasi ŵakufwa chaka chilichose na vilaso kweniso matenda ghapamoyo agho ghakwiza chifukwa cha ukazuzi. Ntheura tikwenera kutalikirana na ukazuzi kuti tileke kuthandazga matenda agha. Nthenda yakofya ya Ebola nayo yingachepako usange tikugeza mu mawoko.
Pali nyengo izo kugeza mu mawoko nkhwakukhumbikwa chomene kuti tivikilire umoyo withu na wa ŵanyithu. Tikwenera kugeza mu mawoko:
Para tafuma ku chimbuzi.
Para tamara kusintha mwana theŵera panji kumupipa.
Pambere tindaŵike munkhwala pa chilonda kweniso para tamara.
Pambere tindawonane na mulwari kweniso para tamara.
Pambere tindaphike chakurya, kupelekera, panji kurya.
Para tayethyemura, kukhosomora, panji kupenkha.
Para takora chiŵeto panji mavi yake.
Para tamara kuyora viswaswa.
Nkhani ya kugeza mu mawoko tileke kuyidelera. Kafukufuku wakulongora kuti ŵanandi ŵakugeza yayi mu mawoko para ŵafuma ku chimbuzi ndipo ŵanyake ŵakugeziska yayi. Kasi tingageza wuli mu mawoko?
Tithiremo maji ghakutowa mu mawoko na kuphaka sopo.
Tigeze mwakukwana mu mawoko ghose ndipo tingaluwanga yayi kusuka mu njoŵe, vigunwe, na mufyakanya.
Tigeze kwa masekondi 20.
Tisukuluzgemo na maji ghakutowa.
Tipupute na kasalu kakutowa panji timije maji.
Fundo izi zikuwoneka zipusu waka kweni zingatovwira kugega matenda na kuponoska umoyo withu.
2 MAJI GHAWEMI
Mu vyaru vinyake, ntchakusuzga kusanga maji ghawemi. Kweni mu charu chilichose maji ghawemi ghanganangika chifukwa cha kusefukira kwa maji, chivula chikuru, kuphulika kwa mapayipi ya maji, na masuzgo ghanyake. Para maji ghakufuma ku malo ghawemi yayi panji ghakusungika makora chara, ghangaŵa na majeremusi agho ghangambiska matenda nga ni kolera, pamoyo pa ndopa, matenda gha chiŵindi, na ghanyake. Chaka chilichose ŵanthu ŵakujumpha 1 biliyoni ŵakukoleka na matenda ghakufumira chifukwa cha kumwa maji ghaheni.
Pali vinandi ivyo mungachita kuti muleke kulwaralwara
Ŵanthu ŵanandi ŵakulwara kolera para ŵamwa maji panji ŵarya chakurya icho chakhwaskana na viheni ivyo vyafuma mwa mulwari. Kasi mungajivikilira wuli usange maji agho mukugwiliskira ntchito ghakufuma ku malo ghawemi yayi?
Woneseskani kuti maji ghose ghakumwa, ghakusukira mino, ghakupangira maayisi, kusukira mbale na vyakurya, na kuphikira, ghakwenera kuŵa ghawemi. Ndipo usange mugurenge maji gha mu mabotolo, ghaŵe ghakufuma ku makamupani ghakuzomerezgeka na boma.
Usange maji gha mu mipopi ghanangika, mughaphike panji kughathira munkhwala pambere mundambe kughagwiliskira ntchito.
Para mughathirenge munkhwala, nga ni kulorini panji wotagadi, londezgani ulongozgi wake.
Mukwenera kusefa maji na kasalu kawemi.
Musungenge maji mu chinthu chiwemi na kubenekelerapo kuti ghaleke kunangikaso.
Woneseskani kuti kapu uyo mukutolera maji ngwakutowa.
Mukwenera kugeza mu mawoko pambere mundatore maji, kweniso lekani kubizga mawoko mu maji ghakumwa.
3 VYAKURYA
Munthu wakuŵa na umoyo uwemi para wakurya vyakurya vyakwenelera. Ntheura mukwenera kughanaghanira unandi wa muchere, mafuta, na shuga ivyo mukuŵika ku vyakurya. Kweniso mukwenera kughanaghanira unandi wa chakurya icho mukurya. Muryenge chomene vipasi na mphangwe, ndiposo muryenge vyakurya vyakupambanapambana. Muryengeso vyakurya vyamugayiwa. Vyakurya vyamugayiwa vili na vinthu vinandi vyakukhumbikwa mu thupi. Mungaryanga nyama panji nkhuku yinandi yayi, m’malo mwake muryenge chomene somba. Vyakurya nga ni ntchunga na skaŵa navyo vili na mapurotini agho ghakukhumbikwa mu thupi la munthu.
Mungaŵa chiduntu usange mukurya vyashuga chomene na vyamafuta chomene. Kuti muleke kuŵa chiduntu mumwenge maji m’malo mwa kumwa vinthu vyakunong’omera. Muryenge vipasi vinandi m’malo mwa kurya vinthu vyashuga munandi. Muchepeske kurya vyamafuta chomene nga ni masoseji, nyama, sitoku, tchizi, makeke, na mabisiketi. Kuthira mafuta ghanandi yayi ku vyakurya.
BP yikukwera chomene usange munthu wakutemwa vyakurya vyamuchere unandi. Usange muli na BP, mukwenera kuŵika muchere uchoko ku vyakurya. Nyengo zinyake, m’malo mwa kuŵika muchere ku chakurya, muŵikengeko waka masipayisi.
Ntchakuzirwa kumanya unandi wa chakurya icho mukurya. Para mwakhuta ntchiwemi yayi kulutilira kurya.
Mukwenera kupweleleraso chakurya kuti chileke kumupani matenda. Usange chakurya chindaphikike makora panji kusungika makora mungalwara nacho. Chaka chilichose munthu yumoza pa ŵanthu 6 ku America wakulwara chifukwa cha kurya vyakurya ivyo vyanangika. Ŵanandi ŵakuchira, kweni ŵanyake ŵakufwa. Kasi mungachita wuli kuti suzgo ili lileke kumuwirani?
Mukwenera kusuka makora mphangwe pambere mundaphike.
Nyengo zose mukwenera kugeza na sopo mu mawoko, kweniso vinthu ivyo mugwiliskirenge ntchito pakunozga chakurya muvisukenge na maji ghakotcha na sopo.
Lekani kuŵika chakurya pa mbale iyo panguŵa masumbi ghambura kuphika, nkhuku, nyama, panji somba pambere mundasuke. Ivi vikovwira kuti muleke kuthandazga majeremusi.
Chakurya muchiphikenge mwakukwana ndipo sungani mwaluŵiro mu furiji para muryenge nyengo yeneyiyo yayi.
Tayani chakurya icho chakhala kwa ora limoza panji ghaŵiri kwambura kuŵika mu furiji.
4 KUCHITA MASEŴERA
Maseŵera ngakukhumbikwa kwa munthu waliyose kuti thupi ligwire makora ntchito. Ŵanandi ŵakuchita maseŵera mwakukwana yayi. Chifukwa wuli munthu waliyose wakwenera kuchita maseŵera? Maseŵera ghangamovwirani kuti:
Mugonenge mwakukwana.
Thupi liŵe lakutakasuka.
Muŵe ŵankhongono.
Muleke kuŵa chiduntu panji kughanda chomene.
Muchepeske suzgo la maghanoghano.
Muleke kufwa luŵiro.
Para mukuchita yayi maseŵera:
Mungalwara nthenda ya mtima.
Mungalwara nthenda ya shuga.
Mungaŵa na BP yakukwera chomene.
Mu misempha yinu mungaŵa mafuta ghanandi.
Mungalwara sitiroku.
Maseŵera agho munthu wangachita ghakuthemba pa msinkhu wake na umo thupi lake liliri. Ntheura mungafumba ŵachipatala kuti ŵamovwirani kusankha mtundu wa maseŵera agho mungachita. Ŵana na ŵachinyamata ŵakwenera kuchita maseŵera ghankhongono kwa ora limoza zuŵa lililose. Ŵalara ŵakwenera kuchita maseŵera ghambura kuvuska chomene kwa maora ghaŵiri na hafu pa sabata, panji ŵangachita maseŵera ghankhongono chomene kwa ora limoza na maminiti 15 sabata yiliyose.
Sankhani maseŵera agho ghakumukondweskani. Mungaseŵera bola, kuphinda, kutchova njinga, kulima, kudumura nkhuni, kushuwa panji kuskamba, kuvuŵa wato, kuchimbira, kuvina, na kudukaduka. Kasi mungamanya wuli usange mukuchita maseŵera ghambura kuvuska panji ghankhongono chomene? Para mukuchita maseŵera ghambura kuvuska, mukufoma waka, kweni para mukuchita maseŵera ghankhongono mukutondeka na kuyowoya wuwo.
5 KUGONA MWAKUKWANA
Nyengo iyo munthu waliyose wakugonera yikupambana. Ŵabonda ŵanandi ŵakugona maora 16 m’paka 18 pa zuŵa, ŵana awo ŵamba kwenda ŵakugona maora 14. Ndipo ŵana awo ŵandambe sukulu ŵakugona maora 11 panji 12. Ŵana awo ŵamba sukulu ŵakugona maora 10, ŵanyamata ŵakugona maora 9 panji 10, ndipo ŵalara ŵakugona maora 7 panji 8.
Kugona mwakukwana nkhwakukhumbikwa chomene. Ŵadokotala ŵakuti kugona mwakukwana kukovwira kuti:
Ŵana na ŵachinyamata ŵakurenge.
Musambirenge na kukumbuka vinthu.
Thupi ligayenge makora vyakurya.
Mtima ugwirenge makora ntchito.
Muleke kulwaralwara.
Para munthu wakugona mwakukwana yayi, wangaŵa chiduntu, wangasuzgika maghanoghano, wangalwara nthenda ya mtima, nthenda ya shuga, panji kuchita ngozi mwaluŵiro. Lekani tikwenera nadi kugona mwakukwana.
Kasi mungachita wuli para mukugona mwakukwana yayi?
Yezgani kugona na kuwuka nyengo yakuyana waka zuŵa lililose.
Mu chipinda muleke kuŵa viwawa, muŵe kamdima, ndipo muleke kuzizima panji kotcha chomene.
Lekani kuseŵereska foni panji kuwonelera TV uku muli pa bedi.
Pa bedi pakwenera kuŵa pawemi.
Para muli pafupi kugona lekani kurya chomene, kumwa khofi panji moŵa.
Usange mwalondezga masachizgo agha kweni muchali na suzgo la kugona, panji mukugona chomene muhanya, panji mukusuzgika kuthuta para mwagona, mungaluta ku chipatala.


text:
Umo Mungapharazgira
GONGWE LA MULINDA
Fumbo: Ŵanthu ŵanyake ŵakuti Baibolo lili kumara ntchito, apo ŵanji ŵakuti ndakovwira chomene. Imwe mukuti wuli?
Lemba: 2Ti 3:16, 17
Pelekani magazini: Magazini iyi yili na fundo zakuzirwa za mu Baibolo kweniso muli masachizgo gha umo mungachitira kuti mupulikiskenge ivyo mukuŵazga.
SAMBIZGANI UNENESKO
KASI MUNGATEMWA KUMANYA UNENESKO?
Fumbo: Kasi Chiuta wakutipwelelera nadi?
Lemba: 1 Pet 5:6, 7
Pelekani thirakiti: Thirakiti ili lili na mavesi agho ghakuzgora fumbo ili kweniso mafumbo ghanyake ghankhondi.
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text:
“Mulimo Ngukuru”
ZUŴA linyake ku Yerusalemu kukachitika ungano wakuzirwa chomene. Themba Davide wakachema ‘ŵakaronga ŵa mafuko, ŵantchito ŵa pa nyumba ya themba kweniso ŵanalume wose ŵankhongono.’ Ŵanthu wose aŵa ŵakaŵa ŵakukondwa ndipo ŵakakhazganga kupulika chipharazgo chapadera. Yehova wakaŵa kuti wasankha Solomoni, mwana wa Davide, kuti ndiyo wazengenge nyumba yikuru panji kuti tempile lakusoperamo Chiuta waunenesko. Yehova wakaphalira themba la Israyeli, Davide, ilo pa nyengo iyi likaŵa lichekuru chomene, umo nyumba yake yikwenera kuzakazengekera. Davide wakapeleka pulani yose ya nyumba iyi kwa Solomoni. Davide wakati: “Mulimo ngukuru. Pakuti ni tempile la munthu chara, kweni la Yehova Chiuta.”—1 Mid. 28:1, 2, 6, 11, 12; 29:1.
Pamanyuma Davide wakafumba kuti: “Sono kasi ni njani uyo wajipeleka muhanya uno kuti wizenge na chawanangwa mu woko lake kwa Yehova?” (1 Mid. 29:5) Kasi imwe muŵengepo pa nyengo iyi, mphanyi mukachita wuli? Kasi mukate mukhozgerenge mulimo uwu? Ŵaisrayeli ŵakajipeleka chomene pa mulimo uwu. Nadi, Ŵaisrayeli “ŵakasekelera pakupeleka vinthu . . . pakuti ŵakapeleka vyawanangwa . . . kwa Yehova na mtima wakufikapo.”—1 Mid. 29:9.
Pakati pajumpha vyaka, Yehova wakakhazikiska chinthu chakuzirwa chomene kuluska tempile. Wakakhazikiska tempile lauzimu, kung’anamura nthowa yiphya yakusopera Yehova kwizira mu sembe ya Yesu. (Heb. 9:11, 12) Kasi Yehova wakovwira wuli ŵanthu kuti ŵaphemane nayo mazuŵa ghano? Kwizira mu ntchito yakusambizga na kupanga ŵasambiri. (Mat. 28:19, 20) Ntchito iyi yawovwira ŵanthu mamiliyoni kuti ŵaŵe na mwaŵi wakusambira Baibolo, ndipo ŵanthu ŵanandi ŵakubatizika. Kweniso mipingo yinandi yikupangika.
Ivi vyapangiska kuti mulimo wakupanga mabuku ghakulongosora Baibolo, kuzenga na kunozga Nyumba za Ufumu, kweniso mulimo wakupenja malo gha maungano gha dera na gha chigaŵa usazgikire chomene. Kasi walipo munthu uyo wangakana kuti mulimo wakuthandazga makani ghawemi ndiwo ngwakuzirwa chomene mazuŵa ghano?—Mat. 24:14.
Ŵateŵeti ŵa Chiuta ŵakutemwa chomene Yehova na ŵazengezgani ŵawo ndipo ŵakumanya kuti mulimo wakupharazga ukwenera kuchitika mwaluŵiro. Lekani iwo ŵakwiza na ‘chawanangwa mu woko lawo kwa Yehova’ mwakupeleka vyawanangwa kuti viwovwire pa mulimo wa Ufumu. Ntchakukondweska nadi ‘kuchindika Yehova na vinthu vithu vyakuzirwa,’ kweniso kuti vyawanangwa vithu vikugwiliskirika ntchito makora kuti viwovwire pa mulimo ukuru uwu uwo ukuluta panthazi chomene kuluska kumasinda kose.—Zinth. 3:9.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Masikilu. Salimo la Etani+ Muezira.
89 Nimbenge vya lusungu lwa Yehova muyirayira.
Na mulomo wane nimanyiskenge miwiro yose kugomezgeka kwinu.
2 Pakuti nati: “Lusungu lukhozgekenge muyirayira,+
Ndipo mwakhozga kugomezgeka kwinu mu mitambo.”
3 Imwe mukati: “Nachita phangano na wakusoleka wane.+
Nalapa kwa Davide muteŵeti wane kuti:+
4 ‘Nikhozgenge mphapu+ yako muyirayira,
Na kukhazika chitengo chako chaufumu ku miwiro yose.’”+ (Selah)
5 Machanya ghakulumba vyakuzizwiska vinu, A Yehova,
Na kugomezgeka kwinu mu mpingo wa ŵatuŵa.
6 Pakuti ni njani mu mlengalenga wangayana na Yehova?+
Ni njani pa ŵana ŵa Chiuta+ uyo wali nga ni Yehova?
7 Chiuta wakuwopeka mu ungano wa ŵatuŵa.+
Ni mukuru na wakofya ku wose awo ŵakumuzingilizga.+
8 A Yehova Chiuta wa mawumba,
Ni njani wali na nkhongono nga ndimwe, Ya?+
Kugomezgeka kwinu kwamuzingilizgani.+
9 Mukuwusa pa nyanja iyo yawuka.+
Para majigha ghake ghavunduka, mukughachetamiska.+
10 Mwatekenyura Rahabi+ nga ni uyo wakomeka.+
Na woko linu lankhongono mwambininiska ŵalwani ŵinu.+
11 Machanya nginu, charu chapasi nacho ntchinu.+
Charu na ivyo vili kuzura mwenemumo,+ ndimwe muli kuvipanga.
12 Ndimwe mukalenga kumpoto na kumwera.
Tabori+ na Heremoni+ vikulumba zina linu mwachimwemwe.
13 Mkono winu ngwankhongono,+
Woko linu ndakukhora,+
Woko linu lamalyero ndakukwezgeka.+
14 Chitengo chinu chajintha pa urunji na weruzgi wakunyoloka.+
Lusungu na kugomezgeka vikwimilira pamaso pinu.+
15 Mbakukondwa awo ŵakumanya ntchemerezgo yachimwemwe.+
Ŵakwenda mu ungweru wa chisko chinu, A Yehova.
16 Ŵakusekelera mu zina linu zuŵa lose,
Ndipo ŵakukwezgeka mu urunji winu.
17 Pakuti ndimwe uchindami wa nkhongono zawo.+
Para imwe mwazomerezga, nkhongono zithu zikukwezgeka.+
18 Pakuti chiskango chithu chili mwa Yehova,
Themba lithu ndakufuma kwa Mutuŵa wa Israyeli.+
19 Pa nyengo yira, mukayowoya mu mboniwoni ku ŵakugomezgeka ŵinu, mukati:
“Napeleka nkhongono ku wankhongono.+
Nakwezga wakusoleka wane kufuma mu ŵanthu.+
20 Namusanga muteŵeti wane Davide.+
Namuphakazga mafuta ghane ghakupatulika.+
21 Woko lane limufighilirenge,+
Mkono wane umukhozgenge.
22 Palije mulwani uyo wapokenge muthulo kwa iyo,
Palije munthu mubendezi uyo wamuyuzgenge.+
23 Nitekenyurenge awo ŵakupindikana nayo kufumapo pamaso pake,+
Na kukoma awo ŵakumutinkha.+
24 Kugomezgeka kwane na lusungu vili nayo,+
Nkhongono zake zikwezgekenge mu zina lane.
25 Niŵikenge woko lake pa nyanja,
Woko lake lamalyero pa milonga.+
26 Wachemenge ine kuti: ‘Ndimwe Adada,
Chiuta wane na Jalawe la chiponosko chane.’+
27 Nimuŵikenge nga ngwakwamba kubabika,+
Wapachanya chomene pa mathemba gha charu chapasi.+
28 Lusungu lwane lukhalilirenge pa iyo muyirayira,+
Ndipo phangano lane na iyo litondekenge yayi.+
29 Nikhazikenge mphapu yake muyirayira,
Na kukhozga chitengo chake chaufumu nga ni machanya.+
30 Usange ŵana ŵake ŵasida dango lane
Na kuleka kwenda mu malanguro ghane,
31 Usange ŵataya fundo zane
Na kuleka kusunga malango ghane,
32 Mbwenu niŵalangenge na ndodo chifukwa cha kuleka kupulikira+
Na kuŵathyapura chifukwa cha ubudi wawo.
33 Kweni nilekenge chara kumuchitira lusungu,+
Panji kutondeka kufiska ivyo nalayizga.
34 Niswenge chara phangano lane,+
Panji kusintha ivyo milomo yane yayowoya.+
35 Nalapa kamoza pera mu utuŵa wane,
Niyowoyenge utesi chara kwa Davide.+
36 Mphapu yake yikhalilirenge muyirayira,+
Chitengo chake chaufumu chikhalilirenge nga ni dazi panthazi pane.+
37 Chikhozgekenge muyirayira nga ni mwezi,
Nga ni kaboni wakugomezgeka mu mlengalenga.” (Selah)
38 Kweni imwe mwamutaya na kumukana.+
Mwamukwiyira wakuphakazgika winu.
39 Mwapepura phangano ilo mukachita na muteŵeti winu.
Mwafipiska mphumphu yake, mwayitaya pasi.
40 Mwagumura viliŵa vyake vyose vyamalibwe.
Mwapankhura malinga ghake.
41 Wose awo ŵakujumphapo ŵakutora vinthu vyake.
Ŵazengezgani ŵake ŵakumuchitira msinjiro.+
42 Mwachitiska awo ŵakupindikana nayo kutonda.+
Mwakondweska ŵalwani ŵake wose.
43 Mwaguzira kumanyuma lupanga lwake,
Ndipo mwamutondeska nkhondo.
44 Mwamalizga uchindami wake,
Na kuwiskira pasi chitengo chake chaufumu.
45 Mwadumulizga mazuŵa gha uwukirano wake.
Mwamuvwalika soni. (Selah)
46 A Yehova, kasi mujibisenge m’paka pawuli? M’paka muyirayira?+
Kasi ukali winu ulutilirenge kugolera nga ni moto?
47 Kumbukani umo umoyo wane uliri ufupi.+
Kasi mukalenga ŵanthu wose pawaka nthena?
48 Kasi ni munthu nju uyo wangaŵa wamoyo kwambura kuwona nyifwa?+
Kasi wangajiponoska ku nkhongono za Dindi? (Selah)
49 A Yehova, kasi milimo yinu yakale ya lusungu yili nkhu?
Iyo mukalapa kwa Davide mu kugomezgeka kwinu?+
50 Kumbukani, A Yehova, misinjiro iyo yikachitikira ŵateŵeti ŵinu,
Umo nkhathwikira misinjiro ya ŵanthu wose,
51 Umo ŵalwani ŵinu ŵamupepulirani, A Yehova,
Umo ŵapepulira mendero ghose gha wakuphakazgika winu.
52 Yehova walumbike muyirayira. Ameni na Ameni.+
Tumizgani
Tumizgani
Masalimo 89
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=89&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D89%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 6 Likasa+ la Yehova likaŵa mu chigaŵa cha Ŵafilisiti myezi 7.2 Ŵafilisiti ŵakachema ŵasembe na ŵakuloska,+ ŵakaŵafumba kuti: “Kasi tichitechi na Likasa la Yehova? Mutimanyiske umo tingaliwezgera ku malo ghake.”3 Iwo ŵakati: “Usange mukuwezga likasa la phangano la Yehova Chiuta wa Israyeli, mungaliwezganga waka chara kwambura sembe. Muliwezge kwa iyo na sembe ya mulandu.+ Para mwachita nthena ndipo muchizgikenge, ndipo mumanyenge chifukwa icho wakawuskirapo chara woko lake pa imwe.”4 Iwo ŵakati: “Kasi sembe ya mulandu iyo titumenge kwa iyo yiŵenge vichi?” Ŵakati: “Kuyana na unandi wa mafumu gha Ŵafilisiti,+ mutume malutumbo ghagolide ghankhondi na mbeŵa zagolide zinkhondi, pakuti nthenda yakuyana waka yamuwirani imwe na mafumu ghinu.5 Mupange vikozgo vya malutumbo ghinu na vikozgo vya mbeŵa+ izo zikunanga charu chinu ndipo muchindike Chiuta wa Israyeli. Panyake wangapepuskako uzito wa woko lake ilo lili pa imwe na chiuta winu kweniso charu chinu.+6 Kasi mukunonopeskerachi mtima winu nga umo Eguputo na Farawo ŵakanonopeskera mitima yawo?+ Wakati waŵatimba,+ Ŵaeguputo ŵakatuma Ŵaisrayeli kuti ŵalutenge ndipo ŵakafumamo.+7 Sono nozgani gileta liphya na ng’ombe zanakazi ziŵiri izo zili na matholi ndipo zindaŵikikepo mu joko. Mukakilire ng’ombe izi ku gileta. Kweni mutolere matholi ku nyumba, kutali na ŵanyinawo.8 Munyamure Likasa la Yehova na kuliŵika mu gileta. Vinthu vyagolide ivyo mukutuma kwa iyo kuŵa sembe ya mulandu muviŵike pafupi nalo mu kabokosi.+ Pamanyuma mulitume lilutenge.9 Imwe mulilaŵilirenge: Usange likukwelera ku nthowa ya ku Beti-shemeshi,+ ku chigaŵa chake, mbwenu ndiyo watichitira uheni ukuru uwu. Kweni usange yayi, timanyenge kuti ni woko lake yayi ilo likatitimba, vikatichitikira waka.”10 Ŵanthu ŵara ŵakachita umo ŵakaphalilikira. Ŵakatora ng’ombe zanakazi ziŵiri izo zikaŵa na matholi, ŵakazikakilira ku gileta ndipo ŵakajalira matholi ku nyumba.11 Ŵakaŵika Likasa la Yehova pa gileta kweniso kabokosi ako kakaŵa na mbeŵa zagolide na vikozgo vya malutumbo ghawo.12 Ng’ombe zira zikanyoloka na nthowa ya ku Beti-shemeshi.+ Zikenda mu msewu ukuru pera, uku zikubama.* Zikazgokera kumalyero panji kumazere chara. Nyengo yose iyi, mafumu gha Ŵafilisiti ghakazilondezganga mumanyuma m’paka ku mphaka ya Beti-shemeshi.13 Ŵanthu ŵa ku Beti-shemeshi ŵakavunanga tirigu mu dambo.* Ŵakati ŵinuska maso na kuwona Likasa, ŵakasekelera chomene pakuliwona.14 Gileta likafika mu munda wa Joshuwa Mubeti-shemeshi ndipo likimilira pafupi na chilibwe chikuru. Ŵanthu ŵakapandura mathabwa gha gileta, ŵakakoma ng’ombe+ zira na kupeleka sembe yakotcha kwa Yehova.15 Ŵalevi+ ŵakakhizga Likasa la Yehova na kabokosi ako kakaŵa nalo, ako mukaŵa vinthu vyagolide, ŵakaviŵika pa chilibwe chikuru. Ŵanthu ŵa ku Beti-shemeshi+ ŵakiza na sembe zakotcha ndipo ŵakapeleka sembe kwa Yehova pa zuŵa lira.16 Mafumu ghankhondi gha Ŵafilisiti ghakati ghawona ichi, ghakawelera ku Ekironi zuŵa lenelira.17 Agha ni malutumbo ghagolide agho Ŵafilisiti ŵakatuma kuŵa sembe ya mulandu kwa Yehova:+ limoza la Ashidodi,+ limoza la Gaza, limoza la Ashikeloni, limoza la Gati,+ limoza la Ekironi.+18 Mbeŵa zagolide zikayana na unandi wa misumba yose ya Ŵafilisiti iyo yikaŵa ya mafumu ghankhondi, misumba ya malinga ghakukhora na mizi yambura malinga.Chilibwe chikuru icho ŵakakhizgirapo Likasa la Yehova ndicho mbukaboni m’paka lero mu munda wa Joshuwa Mubeti-shemeshi.19 Kweni Chiuta wakatimba ŵanthu ŵa ku Beti-shemeshi, chifukwa ŵakalingizga mu Likasa la Yehova. Wakakomapo ŵanthu 50,070.* Ŵanthu ŵakamba kutengera chifukwa Yehova wakaŵakoma na kukoma kukuru.+20 Ŵanthu ŵa ku Beti-shemeshi ŵakafumba kuti: “Kasi ni njani uyo wangima pamaso pa Yehova, Chiuta mutuŵa uyu,+ ndipo walutenge kwa njani kufuma kwa ise?”+21 Ntheura ŵakatuma mathenga ku ŵanthu ŵakukhala mu Kiriyati-yerimu+ kuti: “Ŵafilisiti ŵawezga Likasa la Yehova. Zaninge muzakalitore.”+


text:
MUTU 11
Kusintha Nkharo Chifukwa Chiuta Ni Mutuŵa
1. Kasi Ezekiyeli wakawona chinthu wuli chakuzizwiska?
KASI mphanyi mukachita wuli muwonenge ivyo Ezekiyeli wakawona? Jitorani kuti ndimwe: Mukwiza pafupi na tempile likuru lakutowa. Mungelo wali pafupi kuti wamulongorani malo agha. Ndipo mwati mwakwera masitepu 7, mukufika pa chimoza cha vipata vitatu, ndipo mwamba kopa. Vipata ivi ni vitali mamita 30. Ndipo mukuwona kuti mumphepete muli vipinda vya ŵalonda. Kweniso mukuwona ntchindamiro, panji kuti vipilara ivyo kuchanya vili kuwumbika nga ni khuni la mkama. Ivi ndivyo Ezekiyeli wakawona.—Ezek. 40:1-4, 10, 14, 16, 22; 41:20.
2. (a) Kasi tempile mu mboniwoni iyi likwimira vichi? (Wonani mazgu ghamusi.) (b) Kasi vipata vitali, vipilara, na vipinda vya ŵalonda, vikwimira vichi?
2 Mboniwoni iyi nja tempile lauzimu. Ezekiyeli wali kuyilongosora makora kwamba mu chaputara 40 m’paka 48 cha buku lake. Tempile ili likwimira ndondomeko ya Yehova ya kusopa kwaunenesko. Chilichose icho chikuzunulika mu mboniwoni iyi, chili na ng’anamuro pa kusopa kwithu kutuŵa mazuŵa ghano. * Kasi vipata vitali vikwimira vichi? Vikutikumbuska kuti awo ŵakunjira mu ndondomeko ya kusopa kutuŵa, ŵakwenera kulondezga fundo zapachanya za Yehova na kuŵa na nkharo yiwemi. Ntchindamiro panji vipilara ivyo vili kuchanya vili nga ni khuni la mkama, navyo vili na ng’anamuro lakuyana waka. Chifukwa? Nyengo zinyake mu Baibolo khuni la mkama likwimira kunyoloka. (Sal. 92:12) Vipinda vya ŵalonda ke? Ivi vikulongora kuti para munthu wakutondeka kulondezga fundo za Chiuta, wanganjira yayi mu tempile ili kuti wazakasange umoyo.—Ezek. 44:9.
3. Chifukwa wuli ŵalondezgi ŵa Khristu ŵakwenera kulutilira kutozgeka?
3 Kasi mboniwoni ya Ezekiyeli yikafiskika wuli? Mu Mutu 2 tikawona kuti Yehova na Khristu ŵakatozga ŵanthu mwauzimu kwamba mu 1914 m’paka kukwambilira kwa 1919. Kasi mulimo wakutozga uwu ukamalira penepapa? Yayi. Kwamba nyengo yira, Khristu wakukhumba kuti wose ŵalutilire kulondezga fundo za Chiuta ndipo ŵaŵe na nkharo yiwemi. Ntheura, ŵalondezgi ŵake ŵakwenera kulutilira kutozgeka. Chifukwa wuli? Chifukwa ŵanthu awo Khristu wakuwunganya ŵakufuma ku charu cha Satana ichi, icho chikulutilira kuyezga kuŵaguzaso kuti ŵaŵe na nkharo ziheni. (Ŵerengani 2 Petrosi 2:20-22.) Ŵakhristu ŵaunenesko ŵali kovwirika pa vigaŵa vitatu. Tiyeni tiwone. Chakwamba, nkharo yiwemi, chachiŵiri, icho chikovwira kuti mpingo ulutilire kuŵa wakutowa, ndipo chaumaliro, mbumba.
Ŵakhristu Ŵatozgeka Kuti Ŵaŵe na Nkharo Yiwemi
4, 5. Kasi ntchipingo wuli icho Satana wakugwiliskira ntchito kwamba kale? Ndipo chikuchitika ntchivichi?
4 Nyengo zose ŵanthu ŵa Yehova ŵakuwoneseska kuti nkharo na vyakuchita vyawo ni viwemi. Ntheura ŵakulondezga ulongozgi wakupulikikwa makora pa nkhani iyi. Tiyeni tiwonepo viyelezgero vichoko waka.
5 Uzaghali. Yehova wakuzomerezga ŵanthu ŵakutorana ŵekha kuti ndiwo ŵagonanenge. Kweni Satana wanjizgapo utimbanizgi ndipo chawanangwa chakufuma kwa Chiuta ichi, chawoneka nga ntchinthu chaukazuzi. Iyo wakukhumba kuti Ŵakhristu ŵayezgeke na kunanga ubwezi wawo na Chiuta. Ivi ndivyo Satana wakachita mu nyengo ya Balamu. Na nthowa yeneyiyi wakupuluska Ŵakhristu mu mazuŵa ghaumaliro agha.—Maŵa. 25:1-3, 9; Chivu. 2:14.
6. Kasi mu Gongwe la Mulinda mukaŵa chilapo wuli, ndipo ŵanthu ŵakachiwonanga wuli? Chifukwa wuli chikaleka kugwira ntchito? (Wonaniso mazgu ghamusi.)
6 Kuti Ŵakhristu ŵawovwirike, mu Gongwe la Mulinda Lachingelezi la Juni 15, 1908, mukaŵa chilapo chakuti: “Nyengo zose para nili kwanekha na munthu uyo ni mwanalume panji mwanakazi munyane yayi, nichitenge nga umo ningachitira para nili pa gulu.” * Nangauli ili likaŵa dango yayi, kweni ŵanji ndimo ŵakaviwonera, mwakuti ŵakapelekanga mazina ghawo kuti ghalembeke mu Zion’s Watch Tower nga mbukaboni wakuti ŵalondezgenge. Kweni nyengo yikati yajumphapo, chilapo ichi chikaŵaso chakovwira yayi, chifukwa ŵanthu ŵakayowoyanga waka pamulomo. Ntheura, chikamara. Ndipouli, fundo ya chilapo ichi yichali yakuzirwa.
7. Kasi Gongwe la Mulinda la 1935, likati ni suzgo wuli ilo Ŵakhristu ŵakaŵa nalo, ndipo likapeleka ulongozgi wuli?
7 Kweni Satana wakalutilira kugoda ŵanthu na uzaghali. Ntheura, Gongwe la Mulinda Lachingelezi la Malichi 1, 1935, likabisa yayi, likati suzgo ili likaŵa likuru pakati pa Ŵakhristu. Ŵanji ŵakaghanaghananga kuti ŵangachitako nkharo ziheni izi para ŵali kwaŵekha, chikuru ŵakupharazga. Kweni Gongwe la Mulinda likati: “Ntchakukwana yayi kupharazga. Ŵakaboni ŵa Yehova ŵakwimira Yehova, ntheura vyakuchita vyawo vikwenera kulongora kuti ŵakwimira nadi Yehova na Ufumu wake.” Gongwe ili likapeleka ulongozgi wakupulikikwa pa nkhani ya nthengwa na kugonana. Ntheura likawovwira ŵanthu ŵa Chiuta kuchimbirako ku “uzaghali.”—1 Kor. 6:18.
8. Chifukwa wuli Gongwe la Mulinda lalongosora kanandi waka ng’anamuro la lizgu Lachigiriki lakuti por·nei’a?
8 Sonosono apa, Gongwe la Mulinda lalongosora kanandi waka ng’anamuro la lizgu Lachigiriki lakuti por·nei’a, ilo likung’anamulika kuti uzaghali. Lizgu ili likuyowoya vya kugonana pera yayi, kweni ndisani, likung’anamuraso nkharo zaukazuzi izo zikuchitika mu nyumba za mahule. Ntheura ŵalondezgi ŵa Khristu ŵakuvikilirika ku uzaghali uwo wazara chomene mu charu.—Ŵerengani Ŵaefeso 4:17-19.
9, 10. (a) Kasi Gongwe la Mulinda mu 1935 likayowoyaso za vichi? (b) Kasi Baibolo likuti wuli pa nkhani ya moŵa?
9 Uloŵevu. Gongwe la Mulinda Lachingelezi la Malichi 1, 1935, likayowoyaso fundo yinyake. Likati: “Vyawonekaso kuti ŵanji ŵakupharazga na kuchita milimo yinyake mu gulu uku ŵamwapo. Kasi Baibolo likuti wuli pa nkhani ya moŵa? Kasi chingaŵa chamahara kumwa moŵa unandi na kutondeka kuchita makora mulimo wa Fumu?”
10 Magazini iyi yikati moŵa tikwenera kuwuwona mwakwenelera nga umo Baibolo likuyowoyera. Baibolo likukana yayi kumwapo, kweni likukanirathu uloŵevu. (Sal. 104:14, 15; 1 Kor. 6:9, 10) Pa nkhani ya kuchita milimo yakupatulika uku munthu wamwapo, ŵateŵeti ŵa Chiuta ŵakwenera kukumbuka ivyo vikachitikira ŵana ŵa Aroni. Chiuta wakaŵakoma apo ŵakapeleka moto wambura kuzomerezgeka pa jotchero. Nyengo yichoko waka, Baibolo likavumbura icho chikapangiska kuti ŵachite chinthu chambura kwenelera ichi. Ŵakwenera kuti ŵakamwapo. Chiuta wakakanizga ŵasofi wose kuchita milimo yawo yakupatulika uku ŵamwapo. (Lev. 10:1, 2, 8-11) Ntheura Ŵakhristu ŵakuwoneseska kuti ŵaleke kuchita milimo yakupatulika uku ŵamwapo.
11. Kasi Ŵakhristu ŵawovwirika wuli pa nkhani ya moŵa?
11 Kweniso Ŵakhristu ŵakapulikiska nkhani ya uloŵevu. Muzga wakugomezgeka na wavinjeru watovwira kuti tichitenge mwamahara pa nkhani iyi. Ndipo ŵanandi ŵawovwirika mwakuti ŵasankha kulekerathu kumwa moŵa. Mungazomerezganga yayi kuti uloŵevu umupokani ntchindi, utimbanizge mbumba, na kumutayiskani mwaŵi wa kusopa Yehova.
Mubali C. T. Russell wakati: “Tikukayika usange Fumu yingatemwa kununkha hona panji kuŵika chinthu chaukazuzi ku mulomo wake”
12. Kasi ŵateŵeti ŵa Chiuta ŵakaliwonanga wuli hona?
12 Hona. Pambere mazuŵa ghaumaliro ghandambe, ŵateŵeti ŵa Chiuta ŵakamba kumanya kuti hona ndiheni. Mubali munyake muchekuru zina lake Charles Capen, wakayowoya ivyo vikachitika apo wakakumana na Charles Taze Russell kakwamba kuumaliro wa m’ma 1800. Nyengo iyo, mubali Capen wakaŵa na vyaka 13, ndipo wakaŵa lumoza na mukuru wake kweniso ŵanung’una ŵake ŵaŵiri. Ŵakaŵa pa masitepu ghakukwelera ku chipinda chapachanya cha Bible House ku Allegheny, Pennsylvania. Apo Russell wakajumphanga, wakafumba kuti: “Ka ŵanganya imwe mukukhweŵa? Napulika sungu la hona.” Ŵakakana chiŵenjuŵenju. Apa ŵakwenera kuti ŵakamanya kuti Russell wakutinkha hona. Mu Gongwe la Mulinda Lachingelezi la Ogasiti 1, 1895, Mubali Russell wakalongosora lemba la 2 Ŵakorinte 7:1, wakati: “Nkhukayika usange Mkhristu wangapeleka uchindami kwa Chiuta para wakukhweŵa hona, kweniso usange wakusangapo phindu. . . . Tikukayika usange Fumu yingatemwa kununkha hona panji kuŵika chinthu chaukazuzi ku mulomo wake.”
13. Kasi ntchivichi chikasintha mu 1973?
13 Mu 1935, Gongwe la Mulinda likati hona “ntchinthu chaunyankhasi,” ndipo waliyose uyo wakukhweŵa panji kusumba hona, wangalutilira yayi kuteŵetera pa Beteli, kuchita upayiniya, panji kuŵa mulaŵiliri wakwendakwenda. Mu 1973, vinthu vikasinthaso. Gongwe la Mulinda Lachingelezi la Juni 1, likalongosora kuti Kaboni wa Yehova wangalutilira yayi kuŵa mu mpingo, usange wakukhweŵa. Awo ŵakana kuleka hona ŵakasezgekanga mu mpingo. * Kweni Khristu wakachitaso chinthu chinyake pa nkhani ya kutozga ŵalondezgi ŵake.
14. Kasi Mazgu gha Chiuta ghakuti wuli pa nkhani ya ndopa, ndipo kasi vikenda wuli kuti ŵanthu ŵambe kupika ndopa?
14 Ndopa. Mu nyengo ya Nowa, Chiuta wakakanizga kurya ndopa. Ivi ndivyo wakayowoyaso mu Dango ilo wakapa Ŵaisrayeli. Ndipo Ŵakhristu nawo wakaŵaphalira kuti ‘ŵaziŵizge ndopa.’ (Mil. 15:20, 29; Gen. 9:4; Lev. 7: 26) Mazuŵa ghano, Satana wasanga nthowa yakupuluskira ŵanthu kuti ŵasuleko dango la Chiuta ili. M’ma 1800, madokotala ghakamba kuyezga kupeleka ndopa. Pamanyuma, ŵakabowozga mitundu ya ndopa. Pa chifukwa ichi mu vyaru vinandi ŵanthu ŵakamba kupika ndopa nga ni munkhwala. Mu 1937, ŵakamba kusunga ndopa. Ndipo pa Nkhondo Yachiŵiri ya Charu Chose, vikazara chomene vya kupeleka ndopa. Pakajumpha na nyengo wuwo yayi, mbwenu pa charu chose ŵakamba kupeleka ndopa ku ŵalwari.
15, 16. (a) Kasi Ŵakaboni ŵa Yehova ŵakachita wuli pa nkhani ya ndopa? (b) Kasi ŵalondezgi ŵa Khristu ŵawovwirika wuli pa nkhani ya ndopa, ndipo ntchivichi icho chachitika?
15 Kukwambilira kwa 1944, Gongwe la Mulinda likati kupokera na kurya ndopa vikuyana waka. Mu chaka chakulondezgapo, ŵakalongosora makora nkhani iyi. Mu 1951, mu Gongwe la Mulinda mukaŵa nkhani ya mafumbo na mazgoro, kuti ŵanthu ŵa Chiuta ŵamanye umo ŵangayowoyera na madokotala. Ntheura pa charu chose Ŵakhristu ŵakugomezgeka ŵakalondezganga dango ili mwachikanga, nangauli ŵanthu ŵakaŵayuyuranga, kuŵachitira nkhaza, na kuŵatambuzga. Kweni Khristu wakalutilira kulongozga gulu lake na kovwira ŵanthu ŵake. Ntheura pakalembeka maburosha na nkhani kuti ziŵawovwire.
16 Mu 1979, ŵalara ŵanyake ŵakamba kwendera vipatala, kuyowoya na madokotala kuti ghapulikiske chifukwa icho tikukanira ndopa, na kulongosora nthowa zinyake zakovwilira ŵalwari kwambura ndopa. Mu 1980, ŵalara mu misumba 39 ku United States, ŵakasambizgika umo ŵangachitira mulimo uwu. Nyengo yikati yajumphapo, Wupu Wakulongozga ukazomerezga kuti pa charu chose paŵe Makomiti Ghakudumbiskana na Chipatala. Kasi ivi vyawovwira? Enya, mazuŵa ghano madokotala ghanandi ghakukolerana na Ŵakaboni ŵa Yehova, ndipo ghakuchita ivyo taŵaphalira. Pasono vipatala vinandi chomene vikovwira ŵalwari kwambura ndopa. Ndipo madokotala ghanyake ghakuti nthowa iyi ndiyo njiwemi chomene. Tikukondwa kuwona umo Yesu wachitira pakuvikilira ŵalondezgi ŵake ku nthowa za Satana.—Ŵerengani Ŵaefeso 5:25-27.
17. Kasi tingalongora wuli kuti tikuchindika ulongozgi uwo gulu la Yehova likutipa?
17 Ipo tingachita makora kujifumba kuti, ‘Kasi nkhuwonga kuti Khristu wasambizga ŵalondezgi ŵake kudemelera ku fundo zapachanya za Yehova?’ Tingaluwanga yayi kuti Satana wakukhumba kutipatuska kwa Yehova na Yesu. Iyo wakukhumba kuti tileke kuchita ivyo Chiuta wakukhumba. Gulu la Yehova likulutilira kutichenjezga na kutikumbuska vya nkharo ziheni za charu kuti tileke kupusikika. Ipo tiyeni tiŵe maso nyengo zose na kupulikira ivyo gulu la Yehova likutichenjezga.—Zinth. 19:20.
Kuvikilira Mpingo ku Nkharo Ziheni
18. Mwakuyana na mboniwoni ya Ezekiyeli, ntchivichi icho chichitikirenge uyo wakugalukira fundo za Yehova?
18 Nthowa yachiŵiri iyo Yehova wakutozgera ŵanthu ŵake njakuti wakuchitapo kanthu kuti mpingo uŵe wakutowa. Ŵanji ŵakuzomera nthowa za Yehova na kujipatulira kwa iyo, kweni chachitima ntchakuti ŵakulutilira yayi kuŵa ku chigaŵa chake. Ŵanji ŵakusintha na kwamba kugalukira fundo za Yehova. Kasi ntchivichi chikwenera kuchitikira ŵanthu aŵa? Zgoro tikulisanga mu mboniwoni ya Ezekiyeli ya tempile lauzimu yira. Kumbukani vipata vitali vya tempile ili. Mumphepete mwake muli vipinda vya ŵalonda. Ŵalonda aŵa ŵakuvikilira tempile kuti “wambura kukotoleka mu mtima” waleke kunjira. (Ezek. 44:9) Fundo iyi yikutikumbuska kuti kusopa kwaunenesko ni mwaŵi wapadera chomene uwo uli kupika kwa ŵekha awo ŵakulondezga fundo za Yehova. Mwakuyana waka, ni wose yayi awo ŵali na mwaŵi kusopa pamoza na ŵabali na ŵadumbu.
19, 20. (a) Kasi Khristu wawovwira ŵalondezgi ŵake kuchitachi na ŵambura kupera? (b) Zunurani vifukwa vitatu vya kusezgera munthu wambura kupera.
19 Mu 1892, Gongwe la Mulinda likati ni mulimo “withu kusezga (Ŵakhristu) awo ŵakukana kuti Yesu wakajipeleka kuŵa sembe kuti watiwombore.” (Ŵerengani 2 Yohane 10.) Mu 1904, buku la New Creation likati awo ŵakulutilira na nkharo zawakawaka mbakofya chomene chifukwa ŵangananga mpingo wose. Nyengo iyo, waliyose mu mpingo wakaŵanga na udindo kufumbilira vya awo ŵachita kwananga. Ndipouli, ivi vikachitikanga kaŵirikaŵiri yayi. Mu 1944, Gongwe la Mulinda likati mulimo uwu ukwenera kuchitika na ŵalara pera. Mu 1952, mu Gongwe la Mulinda mukaŵa nkhani iyo yikalongosora umo ŵalara ŵangeruzgira mwakuyana na Malemba. Ndipo yikalongosora makora kuti chifukwa chikuru cha kusezgera ŵanthu ŵambura kupera mu mpingo, ntchakuti mpingo uŵe utuŵa.
20 Kwamba nyengo iyo, Khristu wawovwira ŵalondezgi ŵake kupulikiska umo ŵangachitira na ŵanthu awo ŵabuda vikuru. Ŵalara ŵakusambizgika makora umo ŵangeruzgira milandu mwakuyana na umo Yehova wakukhumbira. Ŵakweruzga mwaurunji kweniso mwalusungu. Pali vifukwa vitatu vyakusezgera munthu wambura kupera: (1) kuti zina la Chiuta lileke kutukika, (2) kuvikilira mpingo, ndipo (3) kumovwira wakwananga kuti wapere usange ntchamachitiko.
21. Kasi ndondomeko ya kusezga njakovwira wuli?
21 Nase tikuwona kuti ntchakovwira nadi kusezga ŵakwananga ŵambura kupera. Kanandi mu Israyeli ŵakwananga ŵakapuluskanga ŵanandi, ndipo nyengo zinyake awo ŵakapuluskikanga ŵakaŵanga ŵanandi chomene kuluska awo ŵakademeleranga kwa Yehova. Lekani mtundu wa Israyeli ukatukiskanga zina la Chiuta kanandi waka ndipo ubwezi wawo na iyo ukadumukanga. (Yer. 7:23-28) Kweni mazuŵa ghano, ŵanthu ŵake ŵakumutemwa nadi Yehova. Ŵali nga Mbaisrayeli yayi. Ndipouli, ŵambura kupera ŵakusezgeka mu mpingo kuti ŵaleke kuŵa nga ntchilwero cha Satana na kubinkhiska mpingo wose. Ichi chikovwira kuti uheni uleke kulutilira. Ntheura tose nga ni gulu, Yehova wakutisimikizgira kuti wakutitemwa. Kumbukani layizgo lake lakuti: “Palije chilwero icho chapangikira iwe icho chitondenge.” (Yes. 54:17) Kasi para ŵalara ŵakweruzga tikukolerana nawo?
Kupeleka Uchindami kwa Uyo Mbumba Zose Zikutorako Mazina
22, 23. Kasi nyengo yinyake Ŵakhristu ŵakachitanga makora pa nkhani wuli? Kweni pakaŵa suzgo wuli pa nkhani ya nthengwa?
22 Nthowa yachitatu iyo yawovwira ŵalondezgi ŵa Khristu, njakuti ŵangweluskika pa nkhani ya nthengwa. Kasi ntchivichi chasintha pa nkhani iyi? Para tikuŵazga ivyo ŵateŵeti ŵa Chiuta ŵakachitanga mu vyaka ivyo vyajumpha, tikuwona kuti ŵakajipata chomene. Kwa iwo chakuzirwa chomene ukaŵa uteŵeti wakupatulika, ndipo tikuŵawonga chomene. Kweni pakaŵa suzgo limoza. Suzgo wuli?
23 Kanandi ŵalaŵiliri ŵakwendakwenda ŵakalutanga kutali chomene kuleka mbumba zawo kumanyuma myezi yinandi. Nyengo iyo, kanandi chisambizgo chikaŵanga chakugongoweska kutora panji kutengwa nangauli Malemba ghakukanizga yayi. Iyi ndiyo yikaŵa nga ni nkhani yakuzirwa kuluska kuchiska Ŵakhristu kuti ŵakhozge nthengwa zawo. Kasi ndimo viliri mazuŵa ghano? Yayi.
Mazuŵa ghano ntchiwemi yayi kuluwa mbumba zithu chifukwa cha kutangwanika na uteŵeti
24. Kasi Khristu wawovwira wuli ŵalondezgi ŵake kuti ŵawonenge mwakwenelera nthengwa na mbumba?
24 Mazuŵa ghano ntchiwemi yayi kuluwa mbumba zithu chifukwa cha kutangwanika na uteŵeti. (Ŵerengani 1 Timote 5:8.) Kweniso Khristu wakuwoneseska kuti ŵalondezgi ŵake ŵakugomezgeka pa charu chapasi ŵakovwirika na Malemba pa nkhani iyi. (Efe. 3:14, 15) Mu 1978, buku la mutu wakuti, Kupangitsa Moyo Wanu wa Banja Kukhala Wachimwemwe likafuma. Pakati pajumpha vyaka 18, pakafumaso buku linyake la mutu wakuti, Umo Mbumba Yingaŵira Yacimwemwe. Kweniso mu Gongwe la Mulinda, mukuŵa nkhani zinandi izo zikovwira ŵafumu na ŵawoli kuti ŵalondezgenge ivyo Baibolo likuyowoya pa nkhani ya nthengwa.
25-27. Kasi ntchivichi chikulongora kuti Khristu wakuŵaghanaghanira chomene ŵana?
25 Ŵana ke? Ŵana nawo ŵakovwirika na nkhani izo gulu likulemba. Kwamba kale, gulu la Yehova likovwira ŵana ŵa misinkhu yose. Ndipo nyengo yikati yajumphapo, nkhani izi zikaŵa zinandi. Nkhani za ŵawukirano zikamba kulembeka mu Golden Age kwamba mu 1919 m’paka 1921. Pamasinda, burosha la The Golden Age ABC likafuma mu 1920. Ndipo mu 1941, buku la mutu wakuti “Ŵana” (Children) nalo likafuma. M’ma 1970, pakafuma mabuku agha: Kumamumvetsera Mphunzitsi Wamkuru’yo, Your Youth—Getting the Best out of It, na Buku Lane la Nkhani za mu Baibolo. Ndipo mu 1982, mu Wukani! mukamba kuŵa nkhani ya mutu wakuti “Achichepere Akufunsa Kuti . . . ” Ndipo pamasinda mu 1989, buku la mutu wakuti, “Mafunso Achichepere Akufunsa Mayankho Amene Amathandiza” likafuma.
26 Pasono tili na mabuku ghaŵiri gha Mayankho a Zimene Achinyamata Amafunsa, kweniso nkhani zinandi zikusangika pa Webusayiti yithu ya jw.org. Tiliso na buku la mutu wakuti, Sambirani kwa Msambizgi Waluso. Pa Webusayiti yithu pali nkhani zinandi za ŵawukirano. Apa vikuwonekerathu kuti Khristu wachali kuwona ŵana nga umo wakaŵawoneranga kale apo wakaŵa pa charu chapasi. (Mrk. 10:13-16) Iyo wakukhumba kuti ŵana ŵawonenge kuti tikuŵatemwa na kuŵapwelelera mwauzimu.
27 Yesu wakukhumbaso kuti ŵana ŵavikilirike ku vinthu viheni. Charu chanangikirathu na nkharo zaukazuzi ndipo ŵanthu ŵanyake ŵakuchitira ŵana vinthu vyawakawaka. Ntheura, pali nkhani zinyake izo zili kulembeka mwakupulikikwa makora kuti zovwire ŵapapi kuvikilira ŵana ŵawo. *
28. (a) Nga umo tawonera mu mboniwoni ya Ezekiyeli, ntchivichi chikukhumbikwa kuti tinjire mu tempile la Yehova? (b) Kasi mwaŵikapo mtima kuchitachi?
28 Ntchakukondweska chomene kuwona kuti Khristu wakulutilira kovwira na kusambizga ŵalondezgi ŵake kuti ŵapulikirenge fundo zapachanya za Yehova, na kuŵa ŵakuvikilirika. Kumbukani tempile lira wakawona Ezekiyeli mu mboniwoni. Mwakumbuka vipata vitali vya tempile ili? Tingaliwona yayi chifukwa ni tempile lauzimu. Kweni kasi tikuliwona kuŵa lanadi? Kasi para tikunjira mu Nyumba ya Ufumu, para tikujura Baibolo, na para tikupharazga, chikung’anamura kuti tikunjira mu tempile ili? Yayi, chifukwa ivi ni vinthu vyakuwoneka ivyo mupusikizgi nayo wangachita kweni kwambura kunjira mu tempile la Yehova. Tikunjira mu tempile la Yehova ili, para tikuchita milimo ya kusopa Chiuta na mtima wose, kweniso usange tikulondezga fundo zapachanya za Yehova. Ipo tikumbukenge kuti uwu ni mwaŵi wapadera. Ntheura tiyeni tilutilire kuchita vyose ivyo tingakwaniska kuti tiŵaliske utuŵa wa Yehova, na kukhozgera fundo zake zaurunji!
^ ndime 2 Mu 1932, buku la Vindication, Voliyumu 2, likati uchimi wakuti ŵanthu ŵa Chiuta ŵazamuweleraso ku charu chawo, ukufiskika pa Israyeli wauzimu mazuŵa ghano. Uchimi uwu ukati ŵanthu ŵazamwambaso kusopa mu unenesko. Gongwe la Mulinda Lachicheŵa la Malichi 1, 1999, likati tempile ilo wakawona Ezekiyeli mu mboniwoni, ngumoza wa mauchimi ghakuyowoya vya kuwelerapo kwa kusopa kwaunenesko. Ndipo uchimi uwu ngwakuzirwa chomene chifukwa ukufiskika mu mazuŵa ghaumaliro agha.
^ ndime 6 Chilapo ichi chikakanizganga mwanalume na mwanakazi kukhala ŵekha mu chipinda uku chijaro ntchakujara. Chikatenge para ŵali ku chipinda ipo chijaro chiŵe chakujura. Chilapo ichi chikagwiranga ntchito yayi pa ŵakutorana kweniso awo mphaubali chomene. Kwa vyaka vinandi, pa Beteli ŵakayowoyangapo vya chilapo ichi pa lemba la zuŵa.
^ ndime 13 Kukhweŵa, kusumba, na kulima hona, vyose vikaŵa vyakukanizgika.
^ ndime 27 Wonani chipaturo 32 mu buku la Sambirani kwa Msambizgi Waluso; Wukani! wa Chicheŵa wa Okutobala 2007 peji 3-11.
Manyani Vinandi
Chifukwa Wuli Tikwenera Kuŵa Ŵatuŵa?
Kasi mukutondeka kupulikiska buku la mu Baibolo la Leviticus? Fundo za mu buku la Leviticus zingamovwirani kuti muŵe ŵatuŵa apo mukusopa Chiuta.


text: Kwa wakulongozga sumu. Sumu ya Davide, apo Natani ntchimi wakiza kwa iyo wati wachita uleŵi na Batisheba.+51 Nilongorani lusungu, A Chiuta, kuyana na chitemwa* chinu.+Sisitani maubudi ghane kuyana na ukuru wa lusungu lwinu.+2 Nisukani tututu ku mphuvya zane,+Na kunitozga ku kwananga kwane.+3 Pakuti maubudi ghane nkhughamanya makora,Ndipo kwananga kwane kuli pamaso pane* nyengo zose.+4 Imwe, imwe pera, ndimwe namunangirani,+Nachita icho ntchiheni mu maso ghinu.+Ntheura, muli ŵarunji para mukuyowoya,Mukuneneska para mukweruzga.+5 Wonani, ine nkhababika wakubuda,Na wakwananga kufuma waka apo amama ŵakatolera nthumbo.+6 Wonani, imwe mukukondwa na unenesko uwo uli mukati mwa munthu.+Sambizgani mukati mwane vinjeru vyenecho.7 Nitozgani ku kwananga kwane na hisopu, mwakuti niŵe wakutowa.+Nigeziskani, mwakuti niŵe tututu kuluska chiwuvi chakukhoma.+8 Lekani nipulike mazgu ghachimwemwe na kusekelera,Mwakuti viwangwa vyane ivyo mwaviteketa visekelere.+9 Lazgani nkhonyoro* ku zakwananga zane,+Na kusisita mphuvya zane zose.+10 Mwe Chiuta, lengani mwa ine mtima wakutowa,+Na kuŵika mwa ine mzimu uphya,+ wakukhazikika.11 Munganifumiskangapo yayi pamaso pinu.Ndipo mungawuskangapo yayi mzimu winu utuŵa pa ine.12 Munipeso chimwemwe cha chiponosko chinu,+Ŵikani mwa ine khumbo* la kumupulikirani.13 Nisambizgenge ŵakuswa malango nthowa zinu,+Mwakuti ŵakwananga ŵawelere kwa imwe.14 Niponoskani ku mulandu wa ndopa,+ mwe Chiuta, Chiuta wa chiponosko chane,+Mwakuti lulimi lwane lupharazge mwakukondwa urunji winu.+15 A Yehova, julani milomo yane,Kuti mulomo wane upharazge malumbo ghinu.+16 Pakuti sembe mukuyikhumba chara, muyikhumbenge mphanyi napeleka.+Mukukondwa chara na sembe yakotcha yamsuma.+17 Sembe zakukondweska kwa Chiuta ni mzimu wakuphyoka.Mtima wakuphyoka na kuteketeka, A Chiuta, muwukanenge* chara.+18 Chitirani Ziyoni icho ntchiwemi kuyana na khumbo linu.Zengani viliŵa vya Yerusalemu.19 Apo ndipo mukondwenge na sembe zaurunji,Sembe zakotcha na sembe zamsuma.Ndipo ng’ombe zipelekekenge pa jotchero linu.+


text:
SAMBIRO 12
Muphwa wa Paulosi Wakawopa Yayi
Tiye tisambire vya munyamata munyake uyo wakaponoska musibweni wake. Musibweni wa munyamata uyu wakaŵa mpositole Paulosi. Zina la munyamata uyu tikulimanya yayi, kweni ico tikumanya nchakuti wakawopa yayi. Kasi ukukhumba kupulika ivyo wakacita?—
Paulosi wakaŵa mu jele ku Yerusalemu. Wakakakika cifukwa wakapharazganga vya Yesu. Ŵanthu ŵanyake ŵaheni ŵakamutinkha Paulosi. Ntheura ŵakapangana kuti ŵamukome. Ŵakati: ‘Tipemphe mulongozgi wa ŵasilikari kuti watume ŵasilikari ŵake ŵize na Paulosi ku khoti. Ise tibisamenge panthowa kuti para Paulosi wakujumpha, timukome!’
Muphwa wa Paulosi wakapulika ivyo ŵakapangana. Kasi wakacitapo vici? Wakaluta ku jele kukaphalira Paulosi. Paulosi wakamuphalira kuti wakayowoye ivyo ŵanthu ŵara ŵakapangana kwa mulongozgi wa ŵasilikari. Kasi ukughanaghana kuti cikaŵa cipusu kwa muphwa wa Paulosi kukayowoya na mulongozgi wa ŵasilikari?— Yayi, cifukwa mulongozgi wa ŵasilikari wakaŵa wakuzirwa. Kweni muphwa wa Paulosi wakawopa yayi. Wakaluta kukayowoya nayo.
Mulongozgi wa ŵasilikari wakamanya cakucita. Wakatora ŵasilikari pafupifupi 500 kuti ŵamuvikilire Paulosi. Wakaŵaphalira kuti ŵatore Paulosi usiku wenewuwo na kuluta nayo ku Kesareya. Kasi Paulosi wakafika makora?— Enya, ŵanalume ŵaheni ŵara ŵakatondeka kumukoma! Ivyo ŵakapangana vikatondeka.
Kasi nkhani iyi yikukusambizgaci?— Nawe ungawopanga yayi. Tikwenera kopa yayi para tikuyowoya na ŵanthu vya Yehova. Kasi uwopenge yayi na kulutilira kuyowoya vya Yehova?— Usange uwopenge yayi, uponoskenge ŵanji.


text: 37 Bezaleli+ wakapanga Likasa+ la khuni la akasiya. Mu utali likaŵa mikono* yiŵiri na hafu, mu usani mkono umoza na hafu, ndipo msinkhu wake likaŵa mkono umoza na hafu.+2 Wakalimata na golide liwemi mukati na kuwaro, ndipo wakalizingilizga na kamungongonda kagolide.+3 Pamanyuma wakalipangira tuvizingo tunayi twagolide kuti tuŵe muchanya mwa malundi ghake ghanayi, tuvizingo tuŵiri kulwande limoza ndipo tuŵiri kulwande linyake.4 Wakapangaso michiko ya khuni la akasiya na kuyimata na golide.+5 Kufuma apo, wakanjizga michiko iyi mu tuvizingo twamumphepete mwa Likasa kuti yiŵe yakunyamulira Likasa.+6 Wakapanga chibenekelero cha golide liwemi.+ Mu utali chikaŵa mikono yiŵiri na hafu, ndipo mu usani mkono umoza na hafu.+7 Wakapanga ŵakerubi ŵaŵiri ŵagolide.+ Ŵakaŵa ŵakufura na nyondo ndipo wakaŵaŵika kuumaliro wa chibenekelero, uku na uku.+8 Kerubi yumoza wakaŵa kuumaliro ndipo munyake nayo wakaŵaso kuumaliro. Kuumaliro wa chibenekelero wakapangirako ŵakerubi, uku na uku.9 Mapapindo ghaŵiri gha ŵakerubi ghakatandawukira muchanya. Mapapindo ghawo ghakabenekelera chibenekelero.+ Ŵakalazgirana, ndipo visko vyawo vikalazga pa chibenekelero.+10 Penepapo wakapanga thebulu la khuni la akasiya.+ Mu utali likaŵa mikono yiŵiri, mu usani mkono umoza, ndipo msinkhu wake mkono umoza na hafu.+11 Wakalimata na golide liwemi na kulizingilizga na kamungongonda kagolide.12 Wakalipangiraso kafuremu, usani wake nga mbusani wa woko* kuzingilizga thebulu lose, ndipo wakapangaso kamungongonda kagolide kuzingilizga kafuremu.13 Kweniso wakalipangira tuvizingo tunayi twagolide na kuŵika tuvizingo utu mu makona ghanayi umo malundi ghanayi ghakakora.14 Tuvizingo utu tukaŵa pafupi na kafuremu, ndimo mukanjiranga michiko yakunyamulira thebulu.15 Wakapangaso michiko yakunyamulira thebulu ya khuni la akasiya, ndipo wakayimata na golide.16 Wakapangaso viteŵetero vya pa thebulu nga ni mbale zake, nkhombo zake, mabakule ghake, na tuviŵiya twake twakupungulira sembe ya vyakumwa. Wakavipanga na golide liwemi.+17 Pamanyuma wakapanga chakuŵikapo nyali+ cha golide liwemi. Wakapanga chakuŵikapo nyali, chiŵiriŵiri chake na minthavi yake pamoza na nkhombo zake, nthundumu zake, na maluŵa ghake. Chose chikaŵa chakufura na nyondo.+18 Ku chiŵiriŵiri kwa chakuŵikapo nyali kukafuma minthavi 6, minthavi yitatu yikafuma ku chigaŵa chimoza ndipo yinyake yitatu yikafuma ku chigaŵa chinyake.19 Nkhombo zitatu zakupangika nga ni maluŵa gha alimondi zikaŵa ku chigaŵa chimoza cha minthavi, zikaŵa na nthundumu na maluŵa mwakulondezgana. Nkhombo zinyakeso zitatu zakupangika nga ni maluŵa gha alimondi zikaŵa ku chigaŵa chinyake cha munthavi, zikaŵa na nthundumu na maluŵa mwakulondezgana. Ndimo yikaŵira minthavi 6 yakufuma ku chiŵiriŵiri cha chakuŵikapo nyali.20 Pa chiŵiriŵiri cha chakuŵikapo nyali pakaŵa nkhombo zinayi zakupangika nga ni maluŵa gha alimondi ndipo nthundumu na maluŵa vikalondezgana.21 Pasi pa minthavi yiŵiri yakufuma ku chiŵiriŵiri ichi pakaŵa nthundumu, ndipo pasi pa minthavi yinyake yiŵiri pakaŵaso nthundumu, pasi pa minthavi yinyakeso yiŵiri pakaŵaso nthundumu. Minthavi yose 6 yikafuma ku chiŵiriŵiri cha chakuŵikapo nyali.22 Nthundumu na minthavi na chakuŵikapo nyali chose vikapangika kuŵa chinthu chimoza cha golide liwemi lakufura na nyondo.23 Kufuma apo, wakapanga nyali zake 7+ na vyakupanira* vyake na tumajonjo twake. Vikaŵa vya golide liwemi.24 Wakachipanga pamoza na viteŵetero vyake vyose. Wakapangira golide liwemi lakukwana talente* limoza.25 Kufuma apo, wakapanga jotchero la vyakununkhira+ la khuni la akasiya. Likaŵa lakuyana mumphepete mose, mu utali likaŵa mkono umoza, mu usani mkono umoza, ndipo msinkhu wake mikono yiŵiri. Masengwe ghake ghakafuma pa ilo.+26 Wakalimata na golide liwemi, pachanya na muphepete mwake mose zingilizge, na masengwe ghake. Ndipo wakalizingilizga na kamungongonda kagolide.27 Wakalipangira tuvizingo tuŵiri twagolide. Tukaŵa ku vigaŵa viŵiri, musi mwa mungongonda wake, uku na uku, kuti tuŵe twakunjizgamo michiko yiŵiri yakunyamulira.28 Pamanyuma wakapanga michiko ya khuni la akasiya na kuyimata na golide.29 Wakapangaso mafuta ghakupatulika ghakuphakazgira+ na vyakununkhira viwemi,+ vyakusazgika mwaluso.*


text:
Nkhani Nambara 90: Na Mwanakazi pa Cisimi
Yesu wakakhala pasi kuti wapumure pafupi na cisimi mu Samariya. Ŵasambiri ŵake ŵakaluta mu muzi kuti ŵakagule vyakurya. Mwanakazi uyo Yesu wakuyowoya nayo wiza kuti wazakateke maji. Yesu wakati kwa iyo: ‘Nipako maji ndimwe.’
Ici cikaziziswa comene mwanakazi uyu. Kasi ukumanya cifukwa cake? Nchifukwa cakuti Yesu ni Muyuda ndipo mwanakazi uyu ni Musamariya. Ŵayuda ŵanandi ŵakaŵatemwanga yayi Ŵasamariya. Nanga kungaŵa kuyowoya nawo ŵakakhumbanga yayi! Kweni Yesu wakatemwanga ŵanthu ŵa mitundu yose. Ntheura wakati: ‘Umanyenge munthu uyo wakukulomba maji, mphanyi iwe ndiwe watenge umulombenge ndipo iyo watenge wakupenge maji gha umoyo.’
Mwanakazi wakati: ‘Fumu, cisimi nchitali comene, ndipo mulije nanga nchakutekera maji wuwo. Kasi mughatorenge nkhu maji gha umoyo?’
‘Usange wamwa maji gha mu cisimi ici womirwengeso,’ Yesu wakati ntheura. ‘Kweni maji agho ine nkhupeleka ghangapangiska munthu kukhala kwamuyirayira.’
Mwanakazi uyu wakati: ‘Fumu, nipaniko maji agha! Ntheura kuti nileke komirwaso. Ndiposo nilekenge kwiza kuno kuzakateka maji.’
Mwanakazi uyu wakaghanaghana kuti Yesu wakuyowoya za maji gheneco. Kweni Yesu wakayowoyanga za unenesko wakukhwaskana na Ciuta na ufumu wake. Unenesko uwu uli nga ni maji ghakupeleka umoyo. Ungapeleka umoyo wamuyirayira ku munthu.
Sono Yesu wakaphalira mwanakazi uyu kuti: Luta ukaceme mfumu wako ndipo ukizeso.’
Mwanakazi wakazgora kuti: ‘Nilije mfumu.’
Yesu wakati: ‘Wazgora makora. Kweni uli kutengwapo ku ŵanalume ŵankhondi, ndipo uyo wuli nayo sono kuti ni mfumu wako cara.’
Mwanakazi uyu wakazizwa, cifukwa vyose ivi mbunenesko nadi. Kasi Yesu wakamanya wuli vinthu vyose ivi? Nchifukwa cakuti Yesu ni Munthu uyo wakayowoyeka na Ciuta kuti wizenge, ndipo Ciuta ndiyo wakamuphaliranga vinthu ivi. Pa nyengo iyi ŵasambiri ŵa Yesu ŵakawerako uko ŵakaya, ndipo ŵakazizwa kuti wakayowoyanga na mwanakazi Musamariya.
Kasi tikutorapo sambiro wuli pa vinthu vyose ivi? Cikulongora kuti Yesu ngwalusungu ku ŵanthu ŵa mafuko ghose. Ndipo ise nase ndimo tikwenera kuŵira. Tikwenera cara kughanaghana kuti ŵanthu ŵanyake mbaheni cifukwa cakuti mba fuko linyake. Yesu wakukhumba kuti ŵanthu wose ŵamanye unenesko uwo ukulongozgera ku umoyo wamuyirayira. Ndipo nase tikwenera kuŵa ŵakukhumbisiska kovwira ŵanthu kuti ŵasambire unenesko.
Yohane 4:5-43; 17:3.
Mafumbo
- Cifukwa wuli Yesu wakhala pasi pafupi na cisimi mu Samariya, ndipo wakuyowoyaci na mwanakazi uyu?
- Cifukwa wuli mwanakazi wakazizwa, Yesu wakamuphalira vici, ndipo cifukwa wuli?
- Kasi mwanakazi uyu wakaghanaghana kuti Yesu wakuyowoya za maji wuli, kweni Yesu wakang’anamuranga maji wuli?
- Cifukwa wuli mwanakazi wakazizwa kuti Yesu wakamumanya makora, ndipo Yesu wakamanya wuli vinthu ivi?
- Kasi nkhani ya mwanakazi uyo Yesu wakakumana nayo pa cisimi yikutisambizgaci?
Mafumbo ghanyake
- Ŵazgani Yohane 4:5-43.
Mwakulondezga ciyelezgero ca Yesu, kasi tikwenera kuŵawona wuli ŵanthu ŵa mafuko ghanyake? (Yoh. 4:9; 1 Kor. 9:22; 1 Tim. 2:3, 4; Tito 2:11)
Ni maphindu wuli ghauzimu agho munthu uyo ni musambiri wa Yesu wakusanga? (Yoh. 4:14; Yes. 58:11; 2 Kor. 4:16)
Kasi tingalondezga wuli ivyo wakacita mwanakazi wa ku Samariya, uyo wakakhumbisiska kuphalira ŵanji ivyo wakasambira? (Yoh. 4:7, 28; Mat. 6:33; Luka 10:40-42)
Manyani Vinandi
Wakasambizga Mwanakazi Musamariya
Yesu wakamuphalira chinthu icho wakaŵa kuti wandaphalirepo munthu waliyose.


text:
GONGWE LA MULINDA (LAKUSAMBIRA PA MPINGO) DECEMBER 2016
Mu Gongwe ili muli nkhani zakusambira pa mpingo kufuma pa Janyuwale 30 m’paka Febuluwale 26, 2017.
Kuŵa “Vinthu Vyose ku Ŵanthu ŵa Mitundu Yose”
Mauteŵeti agho Denton Hopkinson wakachitanga apo wakaŵa munyamata ghamovwira kuwona umo Yehova wakutemwera ŵanthu ŵa mitundu yose.
Muli Kufwatulika Chifukwa cha Lusungu Lukuru
Mungatumbikika chomene para mukughanaghanira umo Yehova wakamufwatulirani ku kwananga.
‘Ŵikani Maghanoghano Ghinu pa Vinthu vya Mzimu Kuti Musange Umoyo na Mtende’
Ŵaroma chaputara 8 chili na ulongozgi uwo ungamovwirani kuti muzakapokere njombe iyo Yehova wazamupeleka ku ŵanthu wose.
Kasi Mukukumbuka?
Kasi muli kuŵerengapo magazini gha Gongwe la Mulinda ghasonosono apa? Wonani umo mungazgolera mafumbo kufuma mu Baibolo.
Muthulirani Yehova Vyose Ivyo Mukwenjerwa Navyo
Nyengo zinyake, ŵateŵeti ŵa Chiuta ŵakwenjerwa. Nthowa zinayi izo zingamovwirani kusanga “mtende wa Chiuta.”
Yehova Wakuŵapa Njombe Awo Ŵakumupenja na Mtima Wose
Kasi pali uwemi wuli para tikugomezga kuti Yehova wazamutipa njombe? Kasi kale Yehova wakatumbikanga wuli ŵateŵeti ŵake? Ndipo sono wakuŵatumbika wuli?
Kuzika Ni Nthowa Yavinjeru
Ntchipusu yayi kujikora para munthu wamukwiyiskani, kweni Baibolo likuphalira Ŵakhristu kuti ŵakwenera kuŵa ŵakuzika. Kasi mungachita wuli kuti muŵe ŵakuzika?
Chilongolero cha Nkhani za mu Gongwe la Mulinda 2016
Nkhani za mu magazini gha kugaŵira na kusambira.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
106 Lumbani Ya!
Wongani Yehova, chifukwa ni muwemi,+
Lusungu lwake lukukhalilira muyirayira.+
2 Ni njani wangapharazga fikepo vyankhongono ivyo Yehova wachita,
Panji kuthuwuska milimo yake yose yakulumbika?+
3 Mbakukondwa awo ŵakuchita vinthu mu urunji,
Awo nyengo zose ŵakuchita icho ntchakwenelera.+
4 Nikumbukani, A Yehova, para mukulongora lusungu ku ŵanthu ŵinu.+
Nipwelelerani na milimo yinu ya chiponosko,
5 Mwakuti nisangwe na uwemi uwo mukuchitira ŵakusoleka ŵinu,+
Kuti nisekelere pamoza na mtundu winu,
Kuti nimulumbani mwakukondwa pamoza na chiharo chinu.
6 Tananga nga umo ŵasekuru ŵithu ŵakachitira.+
Tabuda, tachita uheni.+
7 Ŵasekuru ŵithu mu Eguputo ŵakachindika chara milimo yinu yakuzizwiska.
Ŵakakumbuka yayi lusungu lwinu lukuru,
Kweni ŵakagaluka pa nyanja, pafupi na Nyanja Yiswesi.+
8 Kweni wakaŵaponoska chifukwa cha zina lake,+
Kuti wamanyiske ŵanthu nkhongono zake.+
9 Wakachenya Nyanja Yiswesi, ndipo yikakamuka.
Wakaŵajumphiska pasi nga ni mu chipalamba.+
10 Wakaŵaponoska mu woko la uyo wakaŵatinkhanga+
Na kuŵapokeska ku woko la mulwani.+
11 Maji ghakabizga awo ŵakapindikananga nawo.
Pakaŵavya nanga njumoza uyo wakapona.+
12 Penepapo ŵakaŵika chipulikano mu layizgo lake.+
Ŵakamwimbira malumbo.+
13 Kweni ŵakakaŵa yayi kuluwa ivyo wakachita.+
Ŵakalindilira yayi ulongozgi wake.
14 Ŵakayegheka na makhumbiro ghawo ghauryezi mu mapopa.+
Ŵakayezga Chiuta mu chipalamba.+
15 Wakaŵapa ivyo ŵakalomba,
Kweni wakaŵatimba na nthenda, ndipo ŵakaghanda pokopoko.+
16 Ŵakamuchitira sanji Mozesi mu msasa,
Na Aroni,+ mutuŵa wa Yehova.+
17 Penepapo charu chapasi chikajulika na kumira Datani,
Na kuwundira awo ŵakawungana na Abiramu.+
18 Moto ukabuka pakati pawo.
Dimi likamyangura ŵaheni.+
19 Ŵakapanga tholi mu Horebu
Na kusindamira chikozgo chachisulo,+
20 Ŵakasinthiska uchindami wane
Na chinthu chakukozgana na ng’ombe iyo yikurya utheka.+
21 Ŵakaluwa Chiuta,+ Mponoski wawo,
Uyo wakachita vinthu vikuru mu Eguputo,+
22 Vinthu vyakuzizwiska mu charu cha Hamu,+
Milimo yakofya pa Nyanja Yiswesi.+
23 Wakakhala pachoko kuti waŵaparanye,
Kweni Mozesi, wakusoleka wake, wakanjilirapo,
Kuti wawezge ukali wakuparanya.+
24 Penepapo ŵakapepura charu chiwemi.+
Ŵakaŵavya chipulikano mu layizgo lake.+
25 Ŵakadinginyikanga waka mu mahema ghawo.+
Ŵakapulikira yayi lizgu la Yehova.+
26 Ntheura wakawuska woko lake na kuŵalapira,
Kuti waŵawiskirenge mu mapopa,+
27 Wawiskirenge mphapu yawo mu ŵamitundu,
Na kuŵambininiskira mu vyaru vyose.+
28 Nawoso ŵakamba kusopa Baala wa Peyori+
Ŵakarya sembe zakupelekeka ku ŵakufwa.
29 Ŵakamukwiyiska na vyakuchita vyawo,+
Ndipo nthenda yakofya yikabuka pakati pawo.+
30 Kweni Finehasi wakati wawuka na kunjilirapo,
Nthenda yikaleka.+
31 Ndipo iyo wakapimika murunji
Mu miwiro yose muyirayira.+
32 Ŵakamukwiyiskaso pa maji gha Meriba,
Ndipo Mozesi vikamukhalira makora yayi chifukwa cha iwo.+
33 Ŵakakweŵeska mzimu wake,
Wakayowoyeramo bweka na milomo yake.+
34 Ŵakaparanya chara ŵanthu,+
Nga umo Yehova wakaŵalangulira.+
35 Kweni ŵakasazgikana na ŵamitundu+
Na kutolera mendero ghawo.+
36 Ŵakalutilira kuteŵetera vikozgo vyawo,+
Ndipo ivi vikaŵa chipingo kwa iwo.+
37 Ŵakapelekanga ŵana ŵawo ŵanalume
Na ŵanakazi kuŵa sembe ku viŵanda.+
38 Ŵakalutilira kuthiska ndopa zambura mulandu,+
Ndopa za ŵana ŵawo ŵanalume na ŵanakazi,
Awo ŵakaŵapelekanga sembe ku ŵangoza ŵa ku Kenani.+
Ndipo charu chikanangika na ndopa.
39 Ŵakafipirwa na ivyo ŵakachitanga,
Ŵakachita uzaghali na milimo yawo.+
40 Ntheura ukali wa Yehova ukagolera pa ŵanthu ŵake,
Ndipo wakaseluka nacho chiharo chake.
41 Kaŵirikaŵiri wakaŵapelekanga ku ŵamitundu,+
Mwakuti awo ŵakaŵatinkhanga ndiwo ŵaŵawusenge.+
42 Ŵalwani ŵawo ŵakaŵayuzganga,
Ndipo ŵakaŵa pasi pa mazaza ghawo.
43 Wakaŵathaskanga kanandi waka,+
Kweni ŵakamugalukiranga na kuleka kupulikira,+
Ndipo ŵakakhizgikanga chifukwa cha maubudi ghawo.+
44 Kweni wakawonanga visuzgo vyawo+
Na kupulika para ŵalira kupempha wovwiri.+
45 Wakakumbukanga phangano lake chifukwa cha iwo,
Wakachitanga chitima, chifukwa cha lusungu lwake lukuru.+
46 Wakachitiskanga awo ŵaŵakora wuzga
Kuti ŵaŵalengere chitima.+
47 Tiponoskani, A Yehova Chiuta withu,+
Tiwunjikani kufuma mu ŵamitundu+
Mwakuti tiwonge zina linu lituŵa,
Na kuzaya pakumulumbani.+
48 Yehova Chiuta wa Israyeli walumbike
Muyirayira wose.+
Ŵanthu wose ŵayowoye kuti, “Ameni.”
Lumbani Ya.
Tumizgani
Tumizgani
Masalimo 106
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=106&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D106%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
“Usange Kingsley Wakukwaniska, Ine Ningatondekerachi?”
KINGSLEY wakaŵa wachibulumutira. Apo wakayowoyanga nkhani yake yakwamba ya kuŵazga Baibolo mu Sukulu ya Uteŵeti wa Chiuta, ŵakachita kumupamantha paphewa kuti wambepo. Wakazunuranga mazgu mwakupulikikwa makora kweniso kwambura kujwanthira. Pakuŵazga wakalaŵiskanga pa Baibolo yayi. Kasi wakakwaniska wuli?
Kingsley wakakhalanga ku Sri Lanka. Kweniso wakapulikanga mwakusuzgikira. Wakendanga pa njinga ya ŵanthu ŵakupendera. Kasi wakasambira wuli unenesko? Kasi vikenda wuli kuti wambe kuyowoya nkhani mu Sukulu ya Uteŵeti wa Chiuta? Lekani nimuphalirani.
Nati namupharazgira Kingsley kakwamba, nkhakondwa chomene kuti wakakhumbanga kusambira Baibolo. Wakaŵa kuti wasambirapo kale na Ŵakaboni ŵakupambanapambana. Iyo wakaŵa na buku la Cimanyisko Ceneico Cikurongozgera ku Umoyo Wamuyirayira. * Buku ili likaŵa la ŵanthu ŵambura kuwona (Braille). Wakazomera kuti tambeso kusambira Baibolo. Kweni pakaŵa masuzgo ghaŵiri.
Lakwamba: Kingsley wakakhalanga ku malo ghakusungirako ŵachekuru na ŵakupendera. Ku malo agha kukaŵanga ŵanthu ŵanandi ndipo kukaŵanga chiwawa chomene. Pakuti Kingsley wakasuzgikiranga kupulika, nkhakwezganga chomene mazgu kuti wapulike. Waliyose wakapulikanga ivyo tikasambiranga sabata yiliyose.
Lachiŵiri: Tikasambiranga vinthu vinandi yayi chifukwa wakaluwanga luŵiro. Kweni wakalimbikiranga chomene ndipo wakanozgekeranga mwakukwana. Wakaŵazganga mwakuwerezgawerezga ndime kweniso mavesi mu Baibolo lake la ŵanthu ŵambura kuwona. Ntheura wakasungiliranga mazgoro pamtima. Ivi vikawovwira kuti sambiro liŵenge lakunozga chomene. Pakusambira, tikakhalanga pasi uku takhwinyata malundi. Tikasambiranga kaŵiri pa Sabata. Tikasambiranga kwa maora ghaŵiri.
MAUNGANO
Kingsley wakatemwanga chomene kuluta ku Nyumba ya Ufumu nangauli chikaŵa chipusu yayi. Nyengo yiliyose wakakhumbikwiranga kumunyamura kuti wakwere panji kukhira njinga, galimoto kweniso pakunjira na pakufuma mu Nyumba ya Ufumu. Ŵabali ŵakasinthananga kovwira mubali uyu, ndipo ŵakawonanga kuti ni mwaŵi wapadera. Kingsley wakakhalanga pafupi na vyakukuzgira mazgu. Wakategherezganga chomene na kuzgorapo.
Pakati pajumpha nyengo, Kingsley wakalembeska mu Sukulu ya Uteŵeti wa Chiuta. Kwati kwakhala masabata ghaŵiri kuti wakadumbe nkhani yake yakuŵazga Baibolo, nkhamufumba usange wakunozgekera. Iyo wakazgora mwankhongono kuti: “Enya mubali. Nayezgelera maulendo ghakukwana 30.” Nkhamuwonga chomene ndipo nkhamupempha kuti nipulike umo wamuŵazgira. Wakajura na kuŵika minwe pa Baibolo lake na kwamba kuŵazga. Nkhazizwa chomene kuti wakendeskanga yayi minwe yake umo wakuchitira nyengo zose. Wakasungilira pamtima mavesi ghose.
Ndipo nkhagomezga yayi kuti wangasunga pamtima mavesi ghose. Nkhamulaŵiska na kuthiska masozi chifukwa cha chimwemwe. Nkhamufumba kuti: “Pakuti wayezgelera maulendo 30 pera, kasi wakwaniska wuli kusunga pamtima mavesi ghose?” Wakanizgora kuti: “Nayezgelera maulendo 30 pera yayi. Kweni zuŵa lililose nkhuyezgelera maulendo 30.” Kingsley wakakhalanga pa mphasa yake na kuŵerenga mwakuwerezgawerezga kwa mwezi wose ndipo wakasunga mavesi ghose pamtima.
Zuŵa lakuti Kingsley wadumbe nkhani yake ku Nyumba ya Ufumu likakwana. Wati wamara kuŵazga, ŵabali na ŵadumbu ŵakakuŵa mapi nyengo yitali. Ndipo ŵanandi ŵakakondwa na kuthiska masozi pakuwona umo wakaŵazgira. Mudumbu munyake uyo wakaleka kuyowoya nkhani mu Sukulu ya Uteŵeti wa Chiuta chifukwa cha kopa, wakalembeskaso. Iyo wakajifumba kuti: “Usange Kingsley Wakukwaniska, Ine Ningatondekerachi?”
Kingsley wakabatizika pa Seputembala 6, 2008, kuŵa Kaboni wa Yehova. Iyo wakalutilira kuteŵetera Yehova mwakugomezgeka m’paka pa Meyi 13, 2014, apo wakafwira. Iyo wakagomezganga kuti mu Paradiso wazamuŵa na umoyo uwemi na kuteŵetera Yehova kwambura suzgo lililose la mu thupi. (Yes. 35:5, 6).—Yakuyowoyeka na Paul McManus.
^ ndime 4 Buku ili likasindikizgika mu 1995. Pasono ŵali kuleka kusindikizga.


text:
MUTU 101
Simoni Wakamuchemera ku Chakurya ku Betaniya
MATEYU 26:6-13 MARIKO 14:3-9 YOHANE 11:55–12:11
YESU WAKAWELERA KU BETANIYA, KUFUPI NA YERUSALEMU
MARIYA WAKAPUNGULIRA YESU MAFUTA GHAKUNUNKHIRA
Yesu wakati wafuma ku Yeriko, wakanyamuka kuya ku Betaniya. Uwu ukaŵa ulendo wa makilomita pafupifupi 20, kukwera mapiri ghakusuzga. Yeriko wakaŵa pachanya pa phiri mamita pafupifupi 250, ndipo Betaniya wakaŵa pachanya pa phiri mamita pafupifupi 610. Lazaro na ŵadumbu ŵake ŵaŵiri ŵakakhalanga mu muzi unyake mu Betaniya. Kufuma ku Yerusalemu kukafika ku Betaniya pakaŵa makilomita ghatatu, ndipo wakaŵa ku chikhizga chakumafumiro gha dazi kwa Phiri la Maolive.
Ŵayuda ŵanandi ŵakaŵa kuti ŵafika kale mu Yerusalemu kukachita Paska. Ŵakafika luŵiro kuti “ŵakajitozge kuyana na dango.” Ŵakajitozganga kuchitira kuti nyengo zinyake ŵakhwaska chitanda panji ŵachita chinthu chinyake icho chaŵafipiska. (Yohane 11:55; Maŵazgo 9:6-10) Ŵanyake mwa ŵanthu aŵa ŵakawungana pa tempile. Ŵakafumbananga usange Yesu wizenge ku Paska.—Yohane 11:56.
Ŵanthu ŵakamughanaghaniranga vinandi Yesu. Ŵalongozgi ŵakakhumbanga kumukora na kumukoma. Nakuti ŵakaphalira kale ŵanthu kuti uyo wamuwonako Yesu, waŵaphalire “mwakuti ŵakamukore.” (Yohane 11:57) Ŵalongozgi ŵara ŵakayezgapo kale kuti ŵamukome Yesu apo wakawuska Lazaro. (Yohane 11:49-53) Ntheura mphake kuti ŵanthu ŵanyake ŵakakayikanga usange Yesu wawonekerengeso pa wumba.
Yesu wakafika ku Betaniya pa Chinkhondi, kukati kwakhala “mazuŵa 6 kuti Paska lichitike.” (Yohane 12:1) Zuŵa la Sabata, Nisani 8, likambanga zuŵa lenelira para dazi lanjira. Ntheura wakafika ku malo ghara pambere Sabata lindafike. Dango la Ŵayuda likakanizganga munthu kwenda pa Sabata. Lekani Yesu wakakhumba yayi kwenda ulendo kufuma ku Yeriko pa Chinkhondi para dazi lanjira. Yesu wakwenera kuti wakaluta ku nyumba ya Lazaro, nga umo wakachitiranga kanandi.
Mu Betaniya mukakhalangaso Simoni, ndipo iyo wakachema Yesu na ŵanyake, na Lazaro wuwo, kuti ŵakarye chakurya ku nyumba yake pa Chisulo namise. Simoni uyu wakachemekanga “wavyoni,” panyake chifukwa chakuti wakalwarapo vyoni ndipo Yesu wakamuchizga. Pakuŵa munthu wakutokatoka, Marita wakatangwanika kuteŵetera ŵalendo. Kweni Mariya maso ghakaŵa pa Yesu, ndipo ivyo wakachita apa vikakwenyerezga ŵanji.
Mariya wakajura supa yasangalawe, iyo mukaŵa “mafuta ghakununkhira ghakukwana magiramu pafupifupi 327. Agha ghakaŵa mafuta ghakudula gha narido mwenecho.” (Yohane 12:3) Mafuta agha ghakaŵa ghakuzirwa chomene, ndipo mtengo wake ukaŵa madinari 300. Mtengo uwu ukayananga waka na malipiro agho munthu wakapokeranga chaka chimoza. Mariya wakapungulira mafuta agha pa mutu na malundi gha Yesu, ndipo wakaghapuputanga na sisi lake. Nyumba yose yikazura na sungu liwemi.
Ŵasambiri ŵakakwiya, ŵakati: “Kasi mafuta ghakununkhira ghasakazikirachi?” (Mariko 14:4) Yudasi Isikariyoti ndiyo wakaŵa panthazi, wakati: “Chifukwa wuli mafuta ghakununkhira agha ghanguleka kuguliskika ndalama zakukwana madinari 300 na kupeleka ku ŵakavu?” (Yohane 12:5) Yudasi wakaghanaghaniranga nadi ŵakavu yayi. Kweni wakibanga ndalama zakovwira ŵasambiri izo zikaŵa mu bokosi ilo wakasunganga.
Yesu wakamuvikilira Mariya, wakati: “Mukumusuzgirachi mwanakazi uyu? Wanichitira mulimo uwemi. Chifukwa ŵakavu muŵenge nawo nyengo zose, kweni ine muŵenge nane nyengo zose chara. Mwanakazi uyu wapungulira mafuta ghakununkhira agha pa thupi lane, kuti liŵe lakunozgeka kukasungika. Nadi nkhumuphalirani, kulikose uko makani ghawemi agha ghamupharazgika mu charu chose, icho mwanakazi uyu wachita nacho chamuyowoyeka kuti ŵamukumbukire.”—Mateyu 26:10-13.
Yesu wakakhalako zuŵa limoza ku Betaniya, ndipo ŵanthu ŵakapulika kuti Yesu wali kwenekura. Ŵayuda ŵanandi ŵakiza ku nyumba ya Simoni kuti ŵazakawone Yesu. Kweniso ŵakiza kuzakawona Lazaro “uyo [Yesu] wakamuwuska ku ŵakufwa.” (Yohane 12:9) Ŵalara ŵa ŵasofi ŵakapangana kuti ŵakome Yesu na Lazaro wuwo. Ŵalongozgi aŵa ŵakawonanga kuti ŵanthu ŵakupulikana mwa Yesu chifukwa chakuti Lazaro ngwamoyo. Ŵanthu aŵa ŵakaŵa ŵaheni chomene!


text:
Ŵakajipeleka na Mtima Wose—mu New York
VYAKA vichoko waka ivyo vyajumpha, Cesar, na muwoli wake Rocio, ŵakakhalanga umoyo uwemi mu California. Cesar wakanozganga makina ghakuzizimiskira na kuthukizgira mu chipinda, ndipo Rocio wakagwiranga ntchito mu ofesi ya dokotala. Ŵakaŵa na nyumba yawo, ndipo ŵakaŵavya ŵana. Kweni pakachitika chinthu chinyake icho chikasintha umoyo wawo. Kasi chikaŵa chivichi?
Mu Okutobala 2009, ofesi ya munthavi ya ku United States yikalembera makalata mipingo ya mu charu ichi kuti ŵakukhumba ŵantchito ŵakujipeleka kuti ŵakasazgireko maofesi ghanyake ku Wallkill, New York. Waliyose wakaŵa na mwaŵi wakulemberako. Cesar na Rocio ŵakati: “Mwaŵi wajulika wakuti titeŵetere Yehova. Tikakhumba yayi kuti chinyake chititondeske.” Mwaluŵiro ŵakatumizga makalata ghawo.
Pakajumpha pafupifupi chaka pambere Cesar na Rocio ŵandachemeke ku Beteli. Ndipouli, ŵakasinthaso vinthu vinyake pa umoyo wawo kuti wafiske chilato chawo. Cesar wakati: “Tikamba kukhala mu galaja, ndipo nyumba yithu tikachitiskanga lenti. Tikanozgeka kuti para ŵatichema ku Beteli, tilutenge waka.” Kasi pamasinda chikaŵachitikira ntchivichi? Rocio wakati: “Pakati pajumpha mwezi umoza tikapokera kalata yakutichema kuti tikateŵetere ku Wallkill kwa nyengo yichoko waka. Pakuti tikasintha vinthu vinyake, Yehova wakatitumbika.”
ŴATUMBIKIKA CHIFUKWA CHA MTIMA WAWO WA KUJIPELEKA
Nga ni Cesar and Rocio, ŵabali na ŵadumbu ŵanandi ŵajipeleka kuti ŵachiteko ntchito ya kuzenga iyo yikuchitika ku New York. Ŵanyake ŵakusazgirako maofesi ku Wallkill, apo ŵanyake ŵakuzenga ofesi yithu yikuru ku Warwick. * Mbumba zinandi zaleka nyumba zawo, ntchito zapachanya, na vinyake kuti zikateŵetere Yehova ku malo agha. Yehova watumbika chomene ŵabali na ŵadumbu aŵa chifukwa cha kujipeleka kwawo.
Way, uyo wakumanya vya magesi, na Debra, ŵa ku Kansas ŵali na vyaka vya m’ma 50. Ŵakaguliska nyumba yawo na katundu munyake na kusamira ku Wallkill. Iwo ŵakateŵeteranga pa Beteli, kweni ŵakenderanga. * Nangauli ŵakasintha vinthu vinyake, kweni ŵakuwona kuti ŵakachita makora chomene kujipeleka. Debra wakayowoya umo wakajipulikiranga na uteŵeti wa pa Beteli. Iyo wakati: “Nyengo zinyake nkhuŵa nga nambapo kale kuchitako ntchito ya kuzenga iyo yizamuchitika mu Paradiso.”
Melvin na Sharon ŵa ku South Carolina ŵakaguliska nyumba na katundu wawo kuti nawo ŵalute ku Warwick. Nangauli chikaŵa chakusuzga kuti ŵasinthe vinthu vinyake, kweni ŵakuwona kuti ni mwaŵi ukuru chomene kuchitako ntchito iyi, iyo yizamuluwika yayi. Iwo ŵakati: “Tili na chimwemwe chikuru chifukwa cha kuchitako ntchito iyo yiwovwirenge ŵabali na ŵadumbu pa charu chose.”
Kenneth, uyo wali kupumura ntchito yake ya kuzenga, na Maureen ŵa ku California ŵali na vyaka vya m’ma 50 ndipo ŵakasamira ku Warwick. Pambere ŵandasame ŵakapempha mudumbu munyake mu mpingo kuti waŵasungireko nyumba. Ŵakapemphaso ŵabali ŵawo ŵakuthupi kuti ŵapwelere adada ŵa Kenneth awo ŵakaŵa ŵachekuru. Kasi ŵakudandawura chifukwa chakuti ŵakajipeleka kuti ŵakateŵetere pa Beteli? Yayi. Kenneth wakati: “Tatumbikika chomene. Nangauli vyakutimbanizga vikuŵapo, kweni ndise ŵakukhorwa chomene, ndipo tikuchiska ŵanji kuti nawo ŵachiteko mulimo uwu.”
KUTONDA MASUZGO
Ŵanandi awo ŵali kujipeleka kukachitako ntchito ya kuzenga ŵatonda masuzgo ghanyake. Mwachiyelezgero, William na Sandra awo ŵali na vyaka vya m’ma 60, ŵakakhalanga umoyo uwemi kwawo ku Pennsylvania. Ŵakaŵa na kamupani yakupanga visulo vya makina ghakupambanapambana, iyo yikaŵa na ŵantchito 17. Kufuma pa wanichi ŵakaŵa mu mpingo wakwawo, ndipo ŵabali ŵawo ŵanandi ŵakukhala ku Pennsylvania. Ntheura mwaŵi ukati wasangika wa kukateŵetera ku Wallkill, ŵakamanya kuti pajumphenge nyengo yitali kwambura kuwonana na ŵabali kweniso ŵabwezi ŵawo. William wakati: “Suzgo likuru chomene ilo tikasangana nalo, nkhuleka chikaya chithu.” Ndipouli, ŵakati ŵalomba, ŵakaghanaghana kuti ŵasame, ndipo ŵakudandaurapo yayi. William wakati: “Tikukondwa chomene kuti tikuteŵetera lumoza na ŵabali na ŵadumbu pa Beteli. Ine na muwoli wane Sandra tili ŵakukondwa chomene kuluska kale.”
Ricky wa ku Hawaii, ni manejara wa vyakuzengezenga ndipo wakachemeka kukateŵetera pa Beteli ku Warwick. Muwoli wake, Kendra, wakakhumbanga kuti mfumu wake wazomere ntchemo iyi. Ndipouli, ŵakafipanga mtima na mwana wawo Jacob, uyo wakaŵa na vyaka 11. Ŵakakayikanga usange ntchiwemi kusamira ku New York kweniso usange mwana wawo wamuzgoŵera malo ghachilendo.
Ricky wakati: “Chinthu chakwamba icho tikakhumbanga kuchita nkhusanga mpingo uwo uli na ŵawukirano awo ŵakuchita makora mwauzimu. Tikakhumbanga kuti Jacob wasange ŵabwezi ŵa nkharo yiwemi.” Ndipouli, mpingo uwo ŵakasamira ukaŵa na ŵawukirano ŵachoko kweni ŵateŵeti ŵa pa Beteli ndiwo ŵakaŵa ŵanandi. Ricky wakati: “Zuŵa lakwamba tikati tamalizga maungano, nkhafumba Jacob umo wakujipulikira na mpingo uphya, chomenechomene chifukwa chakuti mukaŵavya ŵanthanga yake. Wakaniphalira kuti, ‘Kudandaura yayi Adada. Ŵabwezi ŵane ŵaŵenge ŵawukirano awo ŵakuteŵetera pa Beteli.’”
Ŵawukirano ŵa pa Beteli ndiwo ŵakawa nadi ŵabwezi ŵa Jacob. Kasi ntchivichi icho chachitika chifukwa chakuti wakucheza na ŵawukirano aŵa? Ricky wakati: “Zuŵa linyake usiku apo nkhajumphanga pa chipinda cha Jacob nkhasanga kuti wandazimwe magesi. Nkhaghanaghananga kuti wakuseŵera gemu ya pa kompyuta, kweni wakaŵa kuti wakuŵazga Baibolo, ndipo wakaniphalira kuti, ‘nane ndine muwukirano wa pa Beteli, ndipo nkhukhumba kumalizga kuŵazga Baibolo kwa chaka chimoza.’” Mbumba iyi njakukondwa chomene chifukwa chakuti Ricky wakuchitako ntchito ya kuzenga ku Warwick, kweniso kuti mwana wawo wakuchita makora mwauzimu.—Zinth. 22:6.
ŴAKUFIPA MTIMA YAYI NA VYAMUNTHAZI
Ntchito ya kuzenga ku Wallkill na Warwick yimalenge sonosono apa. Ntheura, awo ŵali kuchemeka kukateŵetera ku malo agha ŵakumanya kuti uteŵeti wawo ngwa nyengo yichoko waka. Kasi ŵabali na ŵadumbu aŵa, ŵakufipa mtima kuti para mulimo uwu wamara ŵazamusoŵa kwakunjilira? Yayi. Ŵanandi ŵali na maghanoghano ghakuyana na mbumba ziŵiri izo zili na vyaka vya m’ma 50 zakufuma ku Florida. John ni manejara wa vyakuzenga. Iyo na muwoli wake, Carmen, mbantchito ŵakujipeleka ŵakanyengo ku Warwick. Iwo ŵakati: “Tawona kuti Yehova wakutipwelelera mwakuthupi. Yehova wangazomerezga yayi kuti tize kuno, pamasinda na kutitaya.” (Sal. 119:116) Luis, uyo wakupanga makina ghakuzimwira moto, na muwoli wake, Quenia, ŵakuteŵetera ku Wallkill. Ŵakayowoya kuti: “Tawona kale kuti Yehova wakutipa vyakukhumbikwa pa umoyo. Kweniso para mulimo uwu wamara, tikugomezga kuti walutilirenge kutipwelelera.”—Sal. 34:10; 37:25.
‘THUMBIKO LAKUFURUKA’
Ŵanandi awo ŵachitako ntchito ya kuzenga ku New York, ŵakaŵa na vifukwa ivyo vikatenge viŵatondeskenge kuti ŵajipeleke. Ndipouli, ŵakayezga Yehova, pakuti wakupempha waliyose kuti: ‘Muniyezge, . . . usange ndileke kumujulirani vidangazi vyakuchanya na kumupungulirani thumbiko lakufuruka.’—Mal. 3:10.
Kasi namwe mumuyezgenge Yehova kuti wamutumbikani? Lombani na kuwona ivyo mungasintha kuti muchiteko uteŵeti uwu, kwali nkhu New York panji kunyake kulikose uko kukuchitika ntchito ya kuzenga. Yehova wamutumbikaninge.—Mrk. 10:29, 30.
Dale, uyo wakumanya vyakuzenga, na muwoli wake, Cathy, ŵa ku Alabama, ŵakulumba chomene uteŵeti uwu. Pakuyowoya za uteŵeti wakujipeleka ku Wallkill, iwo ŵakati: “Usange mwajipeleka kukateŵetera ku Wallkill, muzamuwona umo mzimu wa Yehova ukovwilira ŵateŵeti ŵake.” Kasi mukwenera kuchitachi kuti namwe mukateŵetereko? Dale wakati: “Mukwenera kusintha vinthu vinyake pa umoyo winu. Para mwachita nthena, muzamudandaurapo yayi.” Gary, wa ku North Carolina, wagwira ntchito ya kuzenga vyaka 30. Iyo na muwoli wake Maureen, ŵakayowoya chimoza mwa vitumbiko ivyo ŵasanga ku Warwick. Ŵakati: “Tikukondwa chomene kugwira ntchito na ŵabali na ŵadumbu awo ŵateŵetera pa Beteli vyaka vinandi.” Gary wakasazgirapo kuti: “Munthu uyo wakuteŵetera pa Beteli wakwenera kukukhumba vinandi yayi. Umoyo uwu ndiwo nguwemi mu mazuŵa ghaumaliro agha.” Jason, uyo wakagwiranga ntchito ya magesi, na Jennifer, ŵa ku Illinois, ŵakayowoya vya mulimo wa kuzenga ku Wallkill, ŵakati: “Mulimo uwu ukulongora umo umoyo uzamuŵira mu charu chiphya.” Jennifer wakasazgirapo kuti: “Ntchakukhozga chomene kumanya kuti Yehova wakuwonga mulimo uwo mukuchita. Iyo wawoneseskenge kuti wamutumbikani.”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Chiuta wakususka Israyeli (1-5)
-
Kasi Yehova wakukhumbachi? (6-8)
-
Mulandu wa Israyeli na chilango chake (9-16)
6 Pulikani ivyo Yehova wakuyowoya.
Wukani, yowoyani mulandu winu panthazi pa mapiri,
Kuti tumapiri tupulike mazgu ghinu.+
2 Imwe mapiri, pulikani mulandu wa Yehova,
Imwe malufura ghakukhora gha charu chapasi,+
Pakuti Yehova wali nawo na mulandu ŵanthu ŵake;
Iyo wakususkana na Israyeli,+ wakuti:
3 “Mwaŵanthu ŵane, kasi nachita vichi kwa imwe?
Kasi namuvuskani wuli?+
Nipanikizgirani.
4 Chifukwa nkhakwera namwe kufuma mu charu cha Eguputo,+
Nkhamuwomborani ku nyumba ya wuzga;+
Nkhatuma Mozesi, Aroni, na Miriyamu panthazi pinu.+
5 Mwaŵanthu ŵane, chonde kumbukani ivyo wakasachizga Balaki themba la Mowabu,+
Na ivyo Balamu mwana wa Beyori wakamuzgora+
Ivyo vikachitika kufuma ku Shitimu+ m’paka ku Giligala+
Mwakuti mumanye milimo yaurunji ya Yehova.”
6 Kasi nize na vichi pamaso pa Yehova?
Kasi namusindama na vichi pamaso pa Chiuta wakuchanya?
Kasi nize na sembe zakotcha zamsuma pamaso pake,
Na matholi gha chaka chimoza?+
7 Kasi Yehova wamukondwa na vikwi vya mberere zanalume,
Na vikwi vikwi vya tumilonga twa mafuta?+
Kasi nipeleke mwana wane wakwamba chifukwa cha kugaluka kwane,
Chipambi cha thupi lane chifukwa cha kwananga kwane?+
8 Iwe wamunthu, wakakuphalira icho ntchiwemi.
Kasi Yehova wakukhumbachi kwa iwe?
Wakukhumba kuchita urunji+ pera na kuŵa wakugomezgeka,+
Na kwenda mwakujiyuyura+ na Chiuta wako!+
9 Lizgu la Yehova likuchemerezga ku msumba;
Awo ŵali na vinjeru vyenecho ŵazamuliwopa zina linu.
Tegherezgani ku ndodo na kwa uyo wakayiyimika.+
10 Kasi mu nyumba ya ŵaheni muchali usambazi uheni
Na chakupimira chambura kukwana cha efa icho mbukazuzi?
11 Kasi ningaŵa wakutowa na sikelo ziheni,
Na thumba la malibwe ghakupimira ghaupusikizgi?+
12 Pakuti ŵanthu ŵake ŵasambazi ŵazura na nkhaza,
Ndipo ŵakukhalamo ŵake ŵakuyowoya mautesi;+
Lulimi lwawo ndwaupusikizgi mu mulomo wawo.+
13 “Ntheura nimutimbaninge m’paka nimupwetekani,+
Kumuzgorani mayiyi chifukwa cha zakwananga zinu.
14 Muzamurya, kweni muzamukhuta chara;
Mu nthumbo mwinu muzamuŵavya kanthu.+
Ivyo mukutora kuti musunge, muzamuvivikilira chara,
Ndipo ivyo mukuyegha, nizamuvipeleka ku lupanga.
15 Muzamuseŵa mbuto, kweni muzamuvuna chara.
Muzamuponda maolive, kweni mafuta muzamughagwiliskira ntchito chara;
Muzamupanga vinyo liphya, kweni vinyo muzamumwa chara.+
16 Pakuti mukusunga malango gha Omuri na kuchita milimo yose ya nyumba ya Ahabu,+
Ndipo mukwenda kuyana na ulongozgi wawo.
Lekani nizamumuzgorani chinthu icho ŵanthu ŵamuzukuma nacho,
Ŵakukhalamo ŵake ŵazamuŵa chinthu icho ŵanthu ŵazamulizgirapo kaluvi,+
Ndipo ŵamitundu ŵazamumugoskani.”+
Tumizgani
Tumizgani
Mika 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=33&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D33%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
2 Mu mwezi wa Nisani, mu chaka cha 20+ cha Themba Aritazekisesi,+ vinyo likaŵikika panthazi pake. Nga umo nkhachitiranga nyengo zose, nkhatora vinyo na kupeleka kwa themba.+ Kweni nkhaŵa kuti nindaŵepo wachitima nthena pamaso pake.
2 Ntheura themba likati kwa ine: “Kasi waŵirachi wachitima pakuti undalware? Ichi ntchinthu chinyake chara, kweni ntchitima mu mtima.” Penepapo nkhawopa chomene.
3 Nkhati kwa themba: “Themba liŵe na umoyo utali! Kasi ningalekerachi kuŵa na chitima apo msumba, malo agho ŵasekuru ŵane ŵali kusungikako, ngwakupasuka, ndipo vipata vyake vili kuwotcheka na moto?”+
4 Themba likati kwa ine: “Kasi ukukhumbachi?” Nyengo yeneyiyo nkhalomba kwa Chiuta wakuchanya.+
5 Nkhati kwa themba: “Usange chalikondweska themba, ndipo usange muteŵeti winu wasanga uwemi pamaso pinu, munitume ku Yuda, ku msumba uwo ŵasekuru ŵane ŵali kusungikako, mwakuti nkhawuzengeso.”+
6 Penepapo themba likati kwa ine, uku fumukazi yake yili pafupi nalo: “Kasi ulendo wako ngwa mazuŵa ghalinga, ndipo wamuwerako pawuli?” Ntheura chikalikondweska themba kunituma,+ ndipo ine nkhaliphalira nyengo yakuwelera.+
7 Penepapo nkhati kwa themba: “Usange chalikondweska themba, linipe makalata kuti nkhapeleke ku ŵalongozgi ŵa chigaŵa cha Kusirya kwa Mlonga,+ ŵakanizomerezge kujumpha makora m’paka nkhafike ku Yuda.
8 Munipeso kalata nkhapeleke kwa Asafu msungiliri wa Nkhorongo ya Themba, kuti wakanipe mathabwa ghakuzengera vipata Vyakukhozgera+ Nyumba na ghakuzengera linga la msumba+ na nyumba iyo nkhuluta kukakhalamo.” Ntheura themba likanipa+ makalata, chifukwa woko liwemi la Chiuta wane likaŵa pa ine.+
9 Paumaliro nkhiza ku ŵalongozgi ŵa chigaŵa cha Kusirya kwa Mlonga, nkhaŵapa makalata ghakufuma kwa themba. Kweniso themba likanituma pamoza na ŵalongozgi ŵa nkhondo na ŵapamahachi.
10 Sanibalati+ Muhoroni, na Tobiya+ Muamoni+ uyo wakaŵa muteŵeti, ŵakati ŵapulika, ŵakakwiya chomene kuwona kuti munthu munyake wiza kuzakachitira chinthu chiwemi ŵanthu ŵa Israyeli.
11 Paumaliro nkhafika ku Yerusalemu, ndipo nkhakhala kwenekura mazuŵa ghatatu.
12 Nkhawuka usiku, ine pamoza na ŵanalume ŵachoko waka, nkhaphalirapo waliyose yayi icho Chiuta wane wakaŵika mu mtima wane chakuti nichitire Yerusalemu. Pakaŵavya chiŵeto nanga ntchimoza padera pa icho nkhakwerapo.
13 Usiku nkhafuma pa Chipata cha ku Dambo,+ nkhajumpha panthazi pa Mbwiwi ya Chinjoka Chikuru kulazga ku Chipata cha Vyoto.+ Nkhendera malinga gha Yerusalemu agho ghakabwanganduka, na vipata vyake ivyo vikawotcheka na moto.+
14 Nkhajumphilira m’paka ku Chipata cha Mbwiwi+ na ku Chiziŵa cha Themba, ndipo kukaŵavya malo ghakukwana kuti chiŵeto icho nkhakwerapo chijumphe.
15 Kweni nkhenda mu dambo+ usiku pera, ndipo nkhalutilira kwendera linga. Pamasinda nkhawerako ndipo nkhanjilira pa Chipata cha ku Dambo, nkhawelera.
16 Ŵachiŵiri ku ŵawusi+ ŵakamanya chara uko nkhaluta na icho nkhachitanga, pakuti nkhaŵaphalirapo chilichose yayi Ŵayuda, ŵasembe, ŵakuchindikika, ŵachiŵiri ku ŵawusi, na ŵantchito ŵanyake wose.
17 Paumaliro nkhati kwa iwo: “Mwawona suzgo yikuru iyo tilimo, umo Yerusalemu waŵira mapopa na vipata vyake vyawotchekera na moto. Zaninge, tizengeso viliŵa vya Yerusalemu, mwakuti soni izi zileke kulutilira.”
18 Penepapo nkhaŵaphalira umo woko liwemi la Chiuta likaŵira pa ine,+ kweniso mazgu agho themba likayowoya kwa ine.+ Iwo ŵakati: “Tiyeni tiwuke, tizenge.” Ntheura ŵakakhozga mawoko ghawo kuti ŵachite mulimo uwemi.+
19 Sono Sanibalati Muhoroni, Tobiya+ Muamoni,+ na Geshemu Muarebiya+ ŵakati ŵapulika, ŵakamba kutigoska+ na kutiyuyura, ŵakati: “Kasi mukuchitachi? Kasi mukugalukira themba?”+
20 Kweni ine nkhati: “Chiuta wakuchanya ndiyo watovwirenge kuti vinthu vitendere makora,+ ndipo ise ŵateŵeti ŵake, tiwukenge na kuzenga. Imwe mulije chigaŵa, mazaza, panji chikumbusko mu Yerusalemu.”+
Tumizgani
Tumizgani
Nehemiya 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=16&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D16%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg